Repons lider lopozisyon, Onorab Wavel Ramkalawan, lo diskour Leta Lanasyon 2020 - Seychelles Nation\nRepons lider lopozisyon, Onorab Wavel Ramkalawan, lo diskour Leta Lanasyon 2020 | 26 February 2020\nOnorab Wavel Ramkalawan\n‘Pour nou pei avanse, fodre ki i annan en plan serye’\nPremyerman parey zot tou, mon’n port gran latansyon pandan ki Msye Faure, dan son kapasite konman Prezidan Larepiblik, ti a pe delivre son diskour loletanounasyon e apre sa mon’n osi pran letan pour ekout reaksyon samenmnasyon. Ozordi, sistenm kominikasyon, spesyalman atraver medya sosyal, in vin mwayen pli vit e efikas ki dimoun i eksprim zot pwenn vi. E vreman nou war ki mannyer sa pep i ekoute e menm demontre son sans limour, spesyalman lo sa zafer wifi dan bis. Mon panse ki Mr Faure in bezwen konpran kisapepientelizanekiineplilerzispouranvoynenportkwaavekli. Depi Zedi mon’n osi resevwar bokou text personnel ki pe fer refleksyon lo sa diskour, swa ki pe eksprim zot mekontantman avek serten pwen, demannkestyonlokotelarzanpousorti, oubyen pe prezant meyer alternativ pournoupepeknoupei. Mon remersye tou dimoun pour zot kontribisyon.\nNapa en plan serye\nMr Speaker, mon bezwen dir ki enn bann pli gran leson ki mon’n tire dan SONA 2020 se ki pour nou pei avanse, fodre ki i annan en plan serye. Malerezman, Mr Faure pa’n montre nou en larout ki nou bezwen pran e i pa’n osi vreman adres bann vre defi ki nou pep pe fer fas avek ozordi. Si vreman sa gouvernman ti annan en plan konkret e serye, i pa ti a bezwen vin prezant en dezyenm bidze dan lespas 3 mwan, spesyalman kot nou war dezyenm i retir serten keksoz ki ti dan premye. I malere pour war ki nou pou bezwen rantre dan en legzersis finansyel tre byento dan dezyenm kar 2020. Pour ilistre sa konfizyon letan mon ti pe ekout progranm spesyal lo SBC ‘News Extra’ menm swar SONA, mon ti sourir letan enn bann entervenan ti manke e dekrir sa diskour konman ‘ladres bidze’ e tou le trwa dimoun dan sa progranm ti dir ki i mank zofisye minister finans pour donn serten leksplikasyon akoz zot pa ganny en konpran kote larzan pou sorti pour finans sa bann plan.\nAvek lannen eleksyon, Mr Faure in oubliy sa pei ki i dir i pli gran ki nou tou e mazin son eleksyon. I’n santi nesesite pour li oubliy enpe bann konsern ek propozisyon son prop minis finans e prefere al dan promes ek dimyel pou fer dimoun kontan li avek lespwar ki zot ava donn li en vot. Sa i osi en leson pour nou aprann konman en pep. Konman dirizan sa pei Sesel, fodre pa ki eleksyon i fer nou pous pei dan depans anplis akoz sa i detri pei e apre se sa menm pep ki bezwen ranmas lepokase. Mon ti a konpran si Minis Finans limenm ti a servi moman ‘mid year review’ pour reviz serten prozeksyon e regarde ki mannyer nou pep i kapab pli byen benefisye baze lo performans fiskal nou lekonomi e avek en deba serye fer serten propozisyon. Me sa i pa leka e i kler ki pratik lontan kot ti annan 3 prezantasyon bidze pour menm lannen – enn diskour bidze, lot SONA e trwazyenm le 5 Zen – in rekonmanse. I pa bon pour nou pei. Sa bann dirizan pou fer nou pei fait si nou kontiny koumsa.\nKonfizyon ek kontradiksyon\nMr Speaker, mon krwar ki letan nou regard lafason ki Mr Faure pe diriz nou pei, e bann pwen ki i pa koz lo la, nou pa kapab apel sa ‘kool’. Nou bezwen plito apel li iresponsab. I annan konfizyon ek kontradiksyon ant parol Minis Finans ek Mr Faure. An Novanm/Desanm, Sesel ti a pe fer fas avek en ‘black list’ par Lafrans, e nou ti ganny dir pre pour rezourd. Zanmen nou’n sorti lo sa ‘black list’ Lafrans, me okontrer nou’n ganny azoute lo ‘black list’ Linyon Eropeen, ki vedir nou sitiasyon ekonomik i kapab vreman vin dan mal e si nou pa fer atansyon sanksyon serye i kapab ganny mete lo Sesel e dapre bann eksper nou menm kapab perdi nou fasilite ‘correspondence banking’. Sa i vedir prensipalman ki nou riske pa kapab transfer larzan deor pour tou nou bann bezwen tel ki lenportasyon manze, biznes etc… I vreman serye e Mr Faure in mank loportinite pour adres sa size ouvertman avek nou e menm fer en analiz lo kwa ki i pe propoze. E pour montre ki mannyer in kasyet sa, lannmen SONA en delegasyon Minister Finans in kit pei e nou pa’n tann okenn lanons. Sesel in ganny nonmen dan en fason negativ dan konferans lapres White House Lanmerik dan menm konteks offshore. Eski tou sala pa devret ganny adrese par Mr Faure pour reasir Seselwa?\n‘Avek en lekonomi bloke konsekans pou grav’\nMr Speaker, sa, parey mon’n dir i kapab afekte non selman nou lekonomi, me nou pei limenm. I kler ki en deba nasyonnal serye lo kwa ki nou bezwen fer pour evit sa sitiasyon i bezwen ganny fer. Nou konnen ki sa i annan pour fer avek nou sekter finansyel, pli partikilyerman ‘offshore’. Annou pran stok lo kwa dan nou lalwa ki pe afekte nou. Si nou lalwa i bon, ki aksyon ki gouvernman pa pe fer ki afekte nou? Eski nou pe senpleman ganny bully par bann pei ki pli for? E si wi, ki larepons efikas ki Sesel i bezwen donnen? Lezot in menm demande si nou devret ferm sa lendistri ‘offshore’ e lans nou dan lezot aveni. Mon ti a kontan ki en tel konsiltasyon enportan i konmanse imedyatman akoz i pou byennet nou pei. Nou pa ankor antann Labank Santral lo sa size. Mon ensiste ki Seselwa i bezwen kapab eksprim li e nou bann eksper ek akter dan sa domenn i devret ganny sa platform pour eksplike e montre semen pour nou avanse. Apre tou nou pei i ganny reveni avek sa sekter e i annan plis ki 350 lanplwa. Mon kapab asir nou pep ki sa pti paragraf ki mon fek koz lo la i annan lenplikasyon serye pour nou pei. Avek en lekonomi bloke konsekans pou grav.\nMr Speaker, sitiasyon COVID-19 oubyen coronavirus i en lot size ki Mr Faure ti devret adres dan en fason serye e profon pour met nou pep lo alert. Sa maladi in deza montre son lenpak lo lakantite viziter ki pe kennsel zot konze Sesel. I kler ki i en menas mondyal, e yer Mer Paris in anonse ki lakantite touris ki vizit sa lavil i riske tonbe par 30-40%. Lemonn antye pe swiv sa sitiasyon e in fini ganny prevwar ki pou annan en lenpakt negativ lo lekonomi mondyal. Sesel pou bezwen fer fas avek dezas ki sa i kapab annan lo biznes bato krwazyer akoz dimoun pou nepli pe boukte bann tel vwayaz. Alor vi ki se nou lendistri prensipal ki pou ganny tape i enportan pour nou antann plis lo ki sonm zot pe prozekte nou pou perdi avek sa rediksyon. Tou sala i annan en relasyon direk avek leta nou nasyon. Deza la sa prozeksyon 4% logmantasyon dan lakantite touris in koupe pour vin 1%. Eski Mr Faure pa trouv li neseser pour donn lankourazman tou sa bann pti biznes Seselwa ki’n envesti dan sa lendistri?\nMr Speaker, lot gro size ki tou dimoun i koz lo la me ki Mr Faure pa’n vreman adrese i sa size drog. Mon vreman trakase akoz i resanble ki sa gouvernman i satisfe zis pour mansyonn methadone, me ki nou pa war ase ki pe ganny fer pour anpes nouvo zenn tonm dan sa latrap e lager kont lenportasyon drog dan nou pei. Eski i posib ki Mr Faure pa’n war sa konman en size enportan akoz i resanble ki nou sosyete pe abitye avek sa problenm e li osi in tonm dan sa menm latrap? Nou pa kapab tonm dan sa sitiasyon. Fodre ki nou pei i ranport laviktwar lo drog..\nSe dimoun ki form parti labaz en lekonomi. Nou bezwen rekonnet ki drog eroin ek kokain in detri en gran parti nou popilasyon. Ozordi lartik apre lartik i ganny pibliye lo Sesel an sa ki konsern prevalans sa bann drog. Semenn pase lo zournal Moris, zot in ekri lo sa, Larenyon menm zafer, dan bann konferans enternasyonnal sa size i osi monte. Personnelman mon anbarase letan mon ganny demande ki mannyer en pti pei konman Sesel avek en pti popilasyon i trouv li dan en tel sitiasyon. Sa sif 10% nou popilasyon ki annan kontak avek drog i vreman enn ki trakasan e Sesel napa en swa, me pour entansifye son lalit kont drog. Mon demande ankor, akoz ki Mr Faure pa’n adres sa size? Mon pa konnen si akoz eleksyon i pa pare pour deklar lager lo drog pangar i ava ofans serten dimoun, me nou dan LDS nou trouv li konman en devwar nasyonnal pour nou dir klerman ki fodre nou tou nou zwenn ansanm dan sa lalit. E la mon ti a kontan osi dir avek sa dimoun ki ti donn lord pour fouy lo mwan pour drog ki si se sa fason ki zot pou lalit kont lenportasyon drog, mon pa sirprann ki zot pe fel mizerableman. Aret rod bourzwa dan larivyer Le Niol – al lo koray 50 met e zot ava tyonbo en ta.\nANB i bezwen rezourd son bann divizyon entern. Zofisye ki’n ganny training i bezwen dan pozisyon kot zot lekspertiz i ganny servi. Aret servi birokrasi pour konfront trafiker e pour entersepte drog, zis pour donn letan pour defalke drog e protez dalon. Anmenn lalwa imedyatman lo lanrisisman ilegal san leksplikasyon devan sa Lasanble e nou ava donn zot nouvo zouti travay. Mon koz lo lapar bann paran, lazenes, popilasyon – annou elimin drog e annou redonn nou lafors travay tou zouti ki zot bezwen. Nou lekonomi i ava ganny mendev, krim i ava tonbe e nou popilasyon i ava viv an bonn sante.\nMr Speaker, par kont nou’n ganny sif an sa ki konsern travay APDAR. Mon apresye travay sa lazans e mon salye devosyon sa bann travayer ki al dan ghetto pour rod bann ki’n tonbe e esey relev zot. Mon repete, parey mon ti fer dan letan bidze, ki fodre politik i ganny retire dan tretman. Me sa dan limenm i montre nou ki degre dezespere serten i ete pour gard zot pozisyon. Metadone i en fason tretman e malerezman pour le moman i annan serten mankman akoz doz ki nou bann zenn pe gannyen pa byen kalkile e se pour sa rezon ki bokou i pran metadone bomaten, me aswar zot retourn lo ghetto. Annou fer en travay ki byen pour nou ganny bon rezilta. Me annou pa osi zwe oubliye ki i annan lezot medikaman ki ede pour fer sorti dan ladiksyon. Personnelman mon’n koz avek zenn ki’n rakont mwan ki mannyer zot in sorti dan ladiksyon atraver lezot medikaman. LDS pou kontinyen avek tou progranm tretman akoz nou krwar ki lo en kote nou bezwen pran swen ek bann ki’n tonm dan drog e lo lot kote nou pou anmenn en lalit asarne pour anpes sa pwazon rantre Sesel. Nou’n fini elabor en progranm 5 pwen ki enkli:\nEn bon progranm edikasyonnel e rekreasyonnel pour siport nou lazenes afen ki zot pa tonm dan drog\nReorganiz e ranforsi tou lazans ki annan responsabilite pour lit kont lenportasyon drog dan nou pei\nSa i montre ki nou pran sa size drog serye e nou pa ezite pour dir avek nou pep kote nou debout. Nou fran e nou konvenki ki nou kapab sirmont sa problenm e redonn nou lazenes lespwar ek stabilite dan bann fanmiy ek sosyete.\nSekter prive ek biznes\nMr Speaker, nou bezwen regard byen bann diferan sekter ki fer rantre larzan dan kof leta. La nou annan en responsabilite pour regard sekter prive ek biznes dan nou pei. Ankor enn fwa Seselwa i bezwen konpran sa byen. Si sekter prive pa prodwi larises pour nou pei, sekter piblik pou tonbe. Alor i tre enportan pour ki i annan en balans serye sinon nou lavi limenm pou mizer. Parey mon’n deza dir dan nou Lasanble, prensip LDS i baze lo en senaryo kot tou dimoun i fer son kontribisyon avek bi ki leta i ava ranmas ase larzan ki ava permet fer desann taks pour tou dimoun pli benefisye. Sa balans ki mon pe koz lo la i devret osi anmenn plis lonnekte dan fason ki biznes i ganny fer afen ki zot pa rod touy sa Seselwa par fer bann profi egzorbitan e par refize pey taks ki zot bezwen. Bann sif prezante par Minis Finans lo poursantaz biznes ki pey taks i ankor sokan e i kler ki en keksoz serye i bezwen arive dan sa partenarya.\nMr Speaker, Sesel pa kapab kontinyen konman en pei kot i bokou pli fasil pour etranze rantre dan biznes ki son prop Seselwa. Byensir nou war bann domenn kot nou bezwen etranze e kot zot in lev standar dan nou pei. Sa i byen e fodre nou ankouraze. Me kot manze i ganny tire dan labous Seselwa, la i evidan ki nou bezwen pran aksyon imedya. I neseser pour reviz bann prosedir pour etranze vin fer biznes isi e pour regarde dan ki domenn zot kapab antre.\nZot ava rapel ki lannen pase mon ti anmenn en mosyon ki ti demande ki biznes Seselwa i resevwar plis proteksyon ek lasistans pour devlope. Mon krwar ladan e mon pou kontinyen pouse pour donn sipor sa SCCI reformen, Lasosiasyon Biznes Praslin ek La Digue. Mon war bann dimoun ki serye e ki anvi trouv keksoz bouze akoz zot annan Sesel a-ker, alor zot bezwen nou lankourazman. Mon ti a kontan osi fer en lapel avek Seselwa ki dan biznes pour rantre an kontak e partaz zot lide lo ki mannyer pour amelyor sa sitiasyon ozordi afen ki nou kapab bouz pli devan. Lannen 2020 i devret lannen kot biznes Seselwa i zwe en pli gran rol dan devlopman nou pei. Si nou pa debout e reklanm nou pei, nou pou perdi menm sa ki reste nou.\nMr Speaker, mon dakor e mon aplodi sa lide ki Seselwa i devret kapab manz bourzwa, me mon osi krwar ki biznes Seselwa ki’n ganny lankourazman pour devlop nou lekonomi ble i bezwen ganny konsilte letan serten desizyon i ganny pran ki pou afekte zot direkteman. En ‘ban’ pa kapab ganny anonse la pour la, pour pran lefe an Avril. Eski gouvernman i vreman koz avek bann dimoun ki’n pran loan avek DBS pour lans zot dan lendistri lapes e regard enpe pre ki kalite pwason ki zot pe lapes pour zot repey zot loan? Letan Marcus i text mwan e dir ki i pou dan problenm akoz eksport bourzwa ki son biznes, ki larepons ki sa gouvernman ki’n anons sa ‘ban’ an Avril, savedir dan 2 mwan, i annan pour dir li? Kwa ki zot pou al dir DBS ki konn selman son larzan? I bezwen annan pli gran konsiltasyon. La zot pe fer parey letan ti pran desizyon lo GOP san konsiltasyon e ozordi dan son diskour Mr Faure i dir ki apre konsiltasyon zot in deside sanz fason fer ki ti anonse dan bidze pour 2020.\nSa legzanp bourzwa i montre nou ki o-fet sa gouvernman i koz lo devlopman lekonomi ble, me selman i pa’n vreman angaz li dan sa ki zot apel en plan konpreansiv. Apenn si nou antann bann progranm direk avek bann dimoun ki ganny zot lavi dan sa fason. Par egzanp, letan zot pe koz lo bourzwa, eski zot pe pran kont ki sa menm pei, Sri Lanka, ki fer nou kado bato pour Coast Guard i limenm pei ki pe pli vol nou resours atraver lapes ilegal? Eski zot pran an konsiderasyon ki sa bann dimoun i lapes bourzwa lo plato Mahé, en pwason laser blan pour servi konman labwet pour atrap reken, en lot lespes ki nou koz lo son proteksyon? Kwa ki pe ganny fer pour protez Seselwa? Mwan mon plito tande ki nou peser i kriy lasasen, zot raporte, me tro souvan napa gran keksoz ki arive. Alor mon dir, annou protez nou resours pli byen. Lo size bourzwa par egzanp, nou kapab koz lo etabli groser bourzwa ki kapab ganny lapes, protez sa lespes pandan lapondant, e lezot mezir antretan ki SFA i seryezman regard dan tou posibilite pour refer stok sa pwason. I bezwen annan en kolaborasyon ant peser, eksportater ek lotorite, e gouvernman pa kapab zis pran bann desizyon agresiv lo limenm. Depi enpe letan mon’n koz lo groser bourzwa ki pe ganny atrape, me ziska prezan SFA pa ankor fer nanryen e sa mon sipoze akoz zot annan tro bokou problenm e menm plan lapes konpreansiv minister lapes in mor an nesan.\nZon ekonomik eksklisiv (EEZ)\nLo en lot nivo, I kler ki nou EEZ i bezwen ganny plis latansyon. Mon anvi regard sa size an-relasyon avek reform dan SPDF. Mon’n deza abord sa topik e nou’n deza osi ganny promes ki SPDF ti pou antreprann en tel legzersis. Nou bezwen fer sa e regard nou priorite konman en pei. Detrwa keksoz i kler: (1) Sesel i bezwen en Coast Guard byen ekipe pour protez nou kont lapes ilegal ek drog prensipalman (2) En nouvo lalwa ki pou donn nou Coast Guard plis lotorite i bezwen ganny formile (3) Rol larme lo later i bezwen ganny revwar (4) Bidze pour SPDF i bezwen prensipalman pour Coast Guard ki enkli air wing. Avek bann tel reform nou ava pe protez nou lekonomi ble pli byen e nou ava osi pe anmenn sa lalit asarne kont lenportasyon drog dan nou pei. LDS i krwar ki le moman in arive pour nou fer sa legzersis akoz nou krwar ki sa gouvernman i tro trenn son lipye e zis koz lo problenm san pran bann aksyon konkret ki ava al dan pli gran benefis pour nou pei e protez nou pep. Annou ansanm aranz leta nou pei e fer bann sanzman apropriye.\nDevlopman nou bann zil\nMr Speaker, zisteman sa topik i anmenn mwan direkteman lo devlopman nou bann zil. I kler ki konservasyon ek tourism i tre enportan, me mon senserman krwar ki nou devret osi pe regarde ki mannyer serten zil i kapab fer en pli gran kontribisyon ekonomik pour nou pei. Par egzanp, en zil parey Coetivy ki dan lepase in ganny abize pour fer serten dimoun ris e apre ganny abandonnen. Ozordi en gran zil koumsa avek potansyel pour lagrikiltir, tourism, lapes e ede dan proteksyon nou teritwar i zis la, abandonnen. En zour i en prizon, en lot zour i pa en prizon, me selman napa en bon plan pour son devlopman. Bann basen kanmaron in vin basen pye sed e bann resours ki’n kout milyon dolar, peye par Seselwa, i ekspoze a lanatir. Konpar sa zil avek Lil Denis e toudswit ou war ki mannyer sekter prive i anmenn devlopman e sa gouvernman i zis tourn an ron e fer gaspiyaz. En zil ki kapab prodwi lavanniy ki ozordi lo marse mondyal in ariv $600 en kilo; fer prodiksyon lavyann, legim, dimyel ek lezot prodwi, san oubliy en lendistri tourist ek posibilite pour Seselwa al vakans. Sa i zis en zil, mazinen ki mannyer lezot osi i kapab kontribye dan nou lekonomi, enkli Silhouette ki 2 pa avek Mahé. Mon war zis posibilite pour nou pei. Sa ki manke se louvertir ek lankourazman. Mon krwar nou kapab fer li, me pa avek sa gouvernman ki la.\nMr Speaker, en size ki kontinyen konsern tou Seselwa i pri lavi. Mon kontan tande ki Mr Faure in montre lepep Seselwa ki konman Prezidan ki ansarz legzekitiv i kapab donn lord STC direkteman e ki sa i kapab annan lenpakt lo pri lavi. Mon dir sa akoz parfwa dimoun i krwar ki se Lasanble ki annan sa pouvwar me pa pe fer nanryen. NON. Nou kapab propoze, me i depan lo Mr Faure ek son gouvernman pour pran desizyon.\nMon kontan antann ki VAT pe al ganny tire lo manze. Eski zot rapel letan mon ti diriz en lamars plis ki 10-an pase avek tenm ‘Tir GST lo manze’? Mon anvi dir avek Mr Faure ki sa ki in anonse pa al ase lwen, e mon anvi demann li akoz ki i prefere protez son bann dalon ‘middlemen’ olye pran zentere lepep Seselwa? Mr Faure, ou devret donn en lord STC pour aret servi ‘middlemen’, me pour aste komodite direkteman e deswit pri manze i ava desann par 15-30%, si pa plis. Demann ou lekor akoz ki tou sa bann komodite manze ki napa VAT lo la i ankor ser? Larepons i tre senp: Middlemen. Depi kan eski Dubai ti plant diri, zonnyon ek ponmdeter? LDS i dir ankor byen for: Pri lavi dan Sesel i kapab desann, me se gouvernman Mr Faure ki pa pe fer li desann akoz zot annan lentere personnel e zot pe protez zot dalon. Aprezan bann lezot marsan i servi pri STC konman zot standar e alor zot osi zot vann ser. STC i bezwen diriz par legzanp e donn Seselwa manze a en pri pli bon marse posib. LDS i fer en sel promes avek lepep Seselwa: Le moman ki nou rantre dan legzekitiv, STC pou vreman vin zanmi lepep Seselwa e pri komodite pou desann dan nou pei. STC i ava vin sa standar ki fer desann pri lavi, e non pa fer li monte.\nMr Speaker, an 2020, Mr Faure i vin koz lo ranforsi kominote e in menm donn dat eleksyon konsey distrik. Mon pa konnen si sa i en fars akoz depi 1977 se son parti ki manipil kominote, ede pour detri zot e menm si ozordi LDS i annan en mazorite dan bann distrik, zot servi sa sistenm gouvernman lokal pour kontinyen fer politik. Si nou MNA pa ti solid, keksoz ti pou pir. E pour lenformasyon Mr Faure, depi tar lannen pase, serten bann DA i konmans vin pli difisil. Nou pa konnen si zot in ganny lord pour pa korpere akoz eleksyon, me selman DA i pli enterese pour travay avek reprezantan US, menm si i pa’n ganny elekte. Nou dan LDS, nou senpleman anvi dir ki pour devlop nou bann kominote, nou bezwen dimoun kapab e konpetan dan ladministrasyon distrik ki vin travay pour kominote e non pa pour okenn parti politik.\nMr Speaker, ledikasyon i reste en gran konsern pour nou pei. Nou pa pe ganny dir tou laverite. Bann rezilta ki ganny anonse pa baze lo lakantite etidyan ki dan nou lekol e ki devret fer legzanmen, me plito lo zis bann ki fer legzanmen e alor i donn nou lenpresyon ki keksoz i ase bon. Nou bezwen refer nou sistenm ledikasyon. Mon anvi dir byen for e byen kler ki dan LDS nou pou reviz nou sistenm ledikasyon totalman, enkli regard bann resours edikasyonnel ek lantrennman bann ansenyan, devlopman karyer, modernizasyon lenfrastiktir e nou pou adres size ‘automatic promotion’, disiplin, valer, ek tou size relevan an konmansan avek lakres, primer, segonder ek pos-segonder. Nouvo stratezi pour ledikasyon akademik ek vokasyonnel an-mezir ki nou oriant bann etidyan dan bezwen nou sosyete pou ganny met lanfaz lo la. Nou napa okenn opsyon, me pour nou redres nou sistenm ledikasyon pour lavenir nou pei. En bon sistenm ledikasyon i ava donn nou bann dimoun kalifye e nou ava kapab alor redwir lakantite etranze ki pe travay isi. Malerezman sa gouvernman ozordi nepli annan lide e i pa kapab rezourd problenm ki limenm in kree.\nMr Speaker, dan menm fason leta nou sistenm lasante i devret konsern nou tou. Parey ki mon annan gran respe pour nou bann staf dan ledikasyon, mon salye bann personnel lasante ki pe donn tou malgre kondisyon difisil. Mon felisit bann nouvo dokter Seselwa ek bann lezot travayer lasante ki’n fek kalifye. Me i kler ki sa gouvernman in fel pour envestir, devlop e moderniz nou sistenm lasante pour zwenn lekspektasyon nou popilasyon. Nou war sa dan plizyer sitiasyon, enkli deteksyon kanser boner par egzanp. Nou tou nou dakor ki nou bezwen transform nou bann sant lasante dan bann landrwa kot sa travayer pou kontan al travay e ki sa pasyan pou santi ki i pe ganny en bon servis. Travay ki bezwen ganny fer i la pe regard nou, me malerezman sa gouvernman i nepli ekoute e se sa ki fer nou dimoun mor avan ler. Zis regard sa problenm dyaliz. Eski zot pa ti ganny warning lo kwa ki pe arive? Letan ansyen Minis Larose ti pran serten desizyon valab, eski pa i ti ganny pouse? Alor ankor enn fwa mon dir avek nou pep ki zot lasante i tro presye pour sa gouvernman kontinyen zwe avek zot. Nou bezwen bon lenvestisman ki pou garanti ki nou popilasyon i garanti en servis lasante pli o posib ki apre tou zot pe peye atraver zot taks. Nou pep i merit sa ki meyer e LDS pou delivre. Nou lekol pour lasante i devret kapab atir plis zenn edike pour rantre dan sa vokasyon. Annou pa oubliye ki lannen pase zis 4 ners ki ti kalifye.\nMr Speaker, napa nanryen ki’n ganny dir lo nou servis sivil. Napa okenn lankourazman pour sa bann fanm ek zonm ki fer sa pei marse atraver zot devosyon ek zot konpetans. Petet i akoz tro bokou politik trankil pe ganny fer kot serten, enkli dimoun dan sa Lasanble pe fer per bann travayer gouvernman e dir zot ki letan LDS i ganny eleksyon, zot pou perdi zot plas travay. Sa i reprezant en refleksyon vreman malad pour sa bann ki fer en keksoz parey akoz zot ede pour defigir leta nou nasyon. Ser ek frer travayer dan gouvernman, Sesel i bezwen tou son zanfan. Nou tou nou bezwen viv, travay e nouri nou fanmiy. Pa les sa bann parol negativ ki zot tande fer zot per. Letan en gouvernman i sanze, se politisyen ki ale, e travayer gouvernman i kontinyen pour mentenir striktir leta. Zot plas travay i garanti. LDS pou senpleman met lanfaz ki tou travayer i travay pour tou Seselwa. Fodre pa ki i annan okenn diskriminasyon dan servis sivil. Bann ki ozordi pe pratik sistenm diskriminasyon politik pou senpleman ganny demande pour sanz fason fer. Servis sivil i lakle gouvernman dan son relasyon avek son pep, alor servi lepep i reste vokasyon pli o. Premye zour travay apre laviktwar tou dimoun pou retourn travay e donn son meyer dan kreasyon sa nouvo Sesel.\nMr Speaker, Mr Faure in pas lo sa size internet an-riflan. Annou pa anbet Seselwa. Sesel i kapab fer pli byen. Nou ankor tro ser e sa i vin en lobstak dan nou devlopman akoz ozordi se internet ki fer lemonn tournen. Se pa wifi dan bis oubyen rediksyon laysenns ki pou fer desann pri internet. Nou bezwen aksyon pli konkret. Mon anvi zis donn en senp konparezon avek Moris e challenge nou bann lakonpannyen telekominikasyon pour swiv e donn Seselwa sa ki meyer. Sa senp pti lenstriman ki dan mon lanmen i apel en ‘wingle’, i donn ou ek lezot dimoun en servis wifi dan ou transpor, dan ou lofis oubyen dan ou lakaz. I kout MUR1000, savedir SCR365. Ou aste en kart parey ou met dan mobile. Pour en terabyte, savedir 1024GB ou pey en lot MUR 1000, savedir SCR365 ki valab pour en mwan. Sesel konbyen i koute? 10GB I kout SCR1699. Eski nou pa kapab fer pli byen? Gete zot menm e zot ava konpran akoz ki nou ti ensiste ki regilater, DICT, i met presyon lo bann lakonpannyen.\nMr. Speaker, i annan tro bokou pour dir lo leta nou nasyon ki konsern nou pep ozordi. Letan mon vizit dimoun mon war ki i mank lankourazman pour nou pep. Letan mon vizit sa madanm ki depi 1er bomaten i lo son lipye pe fer snak afen ki i kapab fini son lakaz e ki gouvernman pa pe donn li plis sipor, letan sa zenn ansennyan i anvi fer en Masters e minister i dir li fodre i demisyonnen, tousala I kas leker. Latitid gouvernman en pei i devret pe donn lankourazman sa ki pe debourye. Se sa kalite gouvernman ki Sesel i bezwen e sa i pa lot ki en gouvernman LDS.\nMon vreman ankouraze letan mon war bann zenn pran linisyativ e lans zot dan biznes oubyen dan aksyon kominoter. La mon demande ki zot kapab ganny en tax break pour en serten letan pandan ki zot pe etabli zot. Seselwa i bezwen pran labote son pei o-serye an sa ki konsern salte. Pa kit nou salte deryer lo lans kan nou fini, aret zet salte partou kote. Bann lakonpannyen ki anploy etranze i bezwen osi koz ek zot bann travayer pour pa zet zot salte partou. Annou donn lankourazman tou nou bann zenn e fer Sesel vin pei pli prop dan lemonn. Mon pa kapab osi mank sa loportinite pour felisit Komisyon lo laverite ek rekonsiliasyon pour sa bon travay ki zot pe fer. Tou sala pe ede pour fer nou pei vin prop.\nMr Speaker, bokou lanons avek lenplikasyon finansyel in ganny fer. Mon ti a kontan ki nou ganny leksplikasyon lo kote sa bann larzan pou sorti e kan eski nou pou ganny sa bidze siplemanter. Mon osi demande ki parol i ganny swiv par aksyon ek desizyon serye. Nou pa kapab kontinyen avek en gouvernman ki per pou pran desizyon, e letan i ganny kouraz i pa ekout person. Pa koz lo devlopman lagrikiltir, selman zot ser fermye, pa koz lo biznes Seselwa, me anmar zot lanmen. Annou travay avek en sans lazistis e silvouple konn partaz larises sa pei par donn sipor tou sekter. Rezourd difikilte kot i ekziste, par egzanp ant taxi ek lezot konpetiter. Pour Praslin ek La Digue, mon priye ki tou promes a ganny akonpli e zot pri lavi a desann. Nou pe swiv.\nMr Speaker, an-terminan, la pei ki mon krwar Seselwa i anvi e ki lekip LDS pe travay pour nou gannyen: en pei ki fonksyonn byen pour tou son sitwayen, kot tou son lenstitisyon i zwe zot rol konman parti en sel nasyon, en leta normal, kot nou sitwayen i santi ki liberte endividyel e drwa imen pa en sityasyon eksepsyonnel, me ki zot bann kondisyon natirel ki nou viv e travay ladan. En sistenm politik ki stab, e en mannyer fer politik ki pa antagonistik. I devret konpetitif lo ki sa ki pli bon pour nou pei,me baze lo respe pour lezot parti e dimoun ki angaze; ki pa kritik oubyen atak dimoun ki montre en apartenans politik diferan. Seselwa i anvi en gouvernman ki rezourd problenm ki dimoun i fer fas avek, ki annan en plan kler e ki fer sa ki i dir i pou fer; ki travay kontinyelman pour amelyor kondisyon dan ki dimoun i viv e travay. En gouvernman ki dir laverite, ki azir avek latransparans e ki zer larzan ek propriyete leta avek lonnekte san koripsyon. En sosyete annord baze non selman lo lalwa,me lo valer moral ki permet en pep viv avek dignite; kot sak sitwayen i aktiv dan asir son prop byennet, me osi pare pour ede dan byennet lezot e byennet lakominote; en servis piblik ki plas li dan kote dimoun ki i servi e ki efikas dan reponn bezwen bann sitwayen; ki donn tou servis san koripsyon oubyen konsiderasyon politik; en nasyon kot loportinite i ouver pour tou; kot tou sitwayen kapab i prodiktiv e kot welfare pa en mwayen pour depann lo la, me selman kot bann ki annan en kondisyon envalidite oubyen ki vilnerab e ki’n tonbe i kapab ganny lasistans pour viv avek dignite; en pep avek en standar lavi konfortab, avek lozman ki konvenab pour sitiasyon sak fanmir, mwayen pour asir nesesite lavi e pour kapab asir en retret lomenm nivo ki dan son letan travay; en lazenes ki reste angaze dan aktivite ki annan merit: letid, travay, sport, pastan akseptab e aksyon ki kontribye dan byennet sosyal; langazman ki a fer li fasil pour reziste kont drog ek lenflians anti-sosyal; en pei ki prezerv son lanvironnman natirel e ki reste prop. Se sa leta sa pei ki mon krwar Seselwa i anvi viv ladan e alor fodre nou brav pour debout kont tou keksoz ki vin en baryer pour nou.\nMr Speaker, Seselwa i anvi en pei kot lendistri ek biznes i dinamik e pozitiv dan en kadlegal e administratif kotkondisyon i kler e egal pour tou partisipan; kot tou Seselwa i kapab partisipe; ki annan en lespri initiativ, rod loportinite pour grandi e pour devlop nouvo sekter ekonomik; en sistenm ledikasyon ki permet tou zenn atenn en nivo konnesans e abilite pour fer byen dan en metye oubyen lokipasyon ki i swazir e kot i war son byennet e kot i kontribye dan fer avanse nou pei; bon nivo lenfrastriktir tel ki semen, elektrisite ek delo, kominikasyon ek transpor pour fasilit lendistri e donn sitwayen en lavi konfortab; en sistenm lasante ki tou nou sitwayen i annan konfyans ladan, ki o-mwen i asir en dyagnostik kler pour tou kondisyon e ki diriz tou pasyan ver tretman ki disponib e ed li pour kapab ganny akse avek tretman ki i bezwen; en sosyete ki annan en lidantite kiltirel ki koresponn avek nou leritaz, byen ki i permet diversite; en servis lapolis ki asir sekirite personnel e byen tou sitwayen, ki efikas kont bann fleo sosyal e ki protez tou dimoun kont labi, sirtou sa ki pli vilnerab, notaman nou zanfan; relasyon enternasyonal ki pa met an kestyon nou souverennte me ki mentenir lyen amikal avek tou pei san ki nou vin depandan lo lasistans finansyer oubyen antre dan okenn lobligasyon ki konpromi nou lendepandans.\nSe sa mon lapriyer pour Sesel. Mon demann Gran Met pour beni nou pep e pour donn nou determinasyon akonpli dezir sa pep avek tou kouraz e mentenir dan nou nanm sa lespri ki ‘Nou pa zanmen les tonbe!‘ Mersi.


Lapolis pe fer lanket dan sa ka letan ki zot pe esper rezilta letopsi pour determin sirkonstans ek lakoz lanmor Asba.\nIan Adelaide ki reste La Gogue in ganny en kondannasyon 1-an prizon pour lofans bles son kanmarad.\nSa lensidan ti ariv le 27 Fevriye sa lannen Anse Etoile.\nRonny Pillay, ki pe deza deservi en santans prizon pour vol, in kondann 4-an prizon pour vol sennon en madanm dan son likou le 10 Desanm dan rezyon lavil.\nApard sa 4-an prizon, Pillay in osi kondann en lanmann 25,000 roupi dan ki 10,000 roupi pou al pour son viktim koman konpansasyon.\nPillay in ganny en dele 6 mwan apre konplet son term prizon pour li pey sa lanmann sinon i pou al ankor 3 mwan prizon.\nPillay in osi repas ankour yer e ganny kondannen en lot term 5-an ek 6 mwan prizon pour vol sennon e koz dimal en lot son viktim. Sa lensidan ti ariv le 14 Desanm lannen pase Roch Lane.\nParlao sa 2 term prizon, Pillay in egalman ganny kondannen en lanmann 10,000 roupi dan ki 5,000 roupi pou al koman konpansasyon pour son viktim.\nPillay in ganny en dele 6 mwan apre ki in konplet son santans pour li pey sa lanmann sinon i pou al en lot 6 mwan prizon.\nEn zonm 22-an ki reste Baie Lazare in ganny arete Mardi swar, pas ankour yer e ganny sarze pour lofans vol kont touris. Sa lensidan ti ariv Mardi Anse à la Mouche. Avek lenformasyon par manm piblik, lapolis in reisi rekiper propriyete en koup etranze ki sa akize ti’n vole.\nSa menm akize in ganny rimann pour plizyer lezot lofans kas lakaz e vole osi byen ki pour vol kont touris ki’n arive dan rezyon Baie Lazare tou resaman.\nLapolis pe fer lanket dan en lensidan kot Msye Gonzague Sinon, en zonm 43-an, ti ganny dekouver mor anba en ta blok dan Gravye Capucin, dan distrik Anse Aux Pins obor rezidans Msye Ron Jean-Baptise.\nMsye Jean-Baptise ti raport sa lensidan avek lapolis Mardi ver 9.40 bomaten.\nTouzour dapre Msye Jean-Baptiste ver 3er granmaten Mardi avek lapli ki ti pe tonm for i ti’n antann son langar -- ki ti’n mont avek blok 6 pous e kouver avek tol -- grennen e ler i ti al aprofondir lo sa lensidan ver 9.30 bomaten i ti dekouver msye Sinon kouver anba ta blok.\nMsye Sinon ti ganny deklare mor par zofisye medikal ki ti’n ganny apele pour lasistans.\nLapolis pe egalman fer lanket dan lensidan kot 2 travayer Credit Union lo Praslin ti ganny atake Mardi bomaten e ganny vole en ‘cash box’ dan ki ti annan en sonm 174,000 roupi.\nSa 2 travayer labank Credit Union ti ganny atake deryer kot labank Barclays letan zot ti sorti Barclays. Lapolis pe demann manm piblik ki konnen ouswa ki annan lenformasyon lo lekel ki responsab pour sa latak ek vol pour kontakte zofisye ansarz Praslin ouswa zofisye CID Santral.\nJoel Vidot, aze 29-an ki reste La Gogue, in ganny en kondannasyon 8 mwan prizon pour vol sennon en madanm 69-an dan son likou Beau Bel Mardi.\nVidot ti ganny arete menm zour touzour an posesyon sennon son viktim.\nVidot ti deor lo serten kondisyon lakour an antandan zizman an Zanvye lannen prosenn pour lofans vol kont en etranze an 2007. An kometan en tel lofans, Vidot in kas kondisyon ki lakour ti’n enpoze lo li e lakour in kondann li en lot 4 mwan prizon. Son 2 term pou mars separeman.\nFermtir tanporer serten semen ozordi\nSeksyon trafik dan lapolis pe enform motoris ki alokazyon festival ‘Ghanesh Chaturthy’ kominote Endou Sesel pe organiz en laprosesyon saret lo sa bann semen swivan apartir 7er diswar ozordi.\nLaprosesyon pou komans lo semen Lari Quincy, mont Laveni Larevolisyon, travers Lari Harisson, fer par Lari Laloz e vin termin Lari Quincy devan tanp.\nSa bann morso semen mansyonnen pou fermen e reouver progresivman anmezir ki laprosesyon i defile.\nMotoris pe ganny demande pour servi lezot larout alternativ pour ariv dan zot bann destinasyon respektiv pandan ki laprosesyon i an progre.\nLapolis pe egalman demann motoris koman manm piblik pour respekte direktiv son bann zofisye ki pou pe travay avek sa levennman.


Lasanble i anvoy deba lo nesesite pour en konversasyon nasyonal lo COVID-19 -Seychelles Nation\nLasanble i anvoy deba lo nesesite pour en konversasyon nasyonal lo COVID-19 |21 May 2020\nDeba lo en mosyon table par manm Linyon Demokratik Seselwa (LDS) pour Les Mamelles Bernard Georges ki pe demann gouvernman pour ekout konsern tou kous nou popilasyon avek bi trouv meyer solisyon pour fitir nou pei dan sa sitiasyon COVID-19, in ganny anvoye pour semenn prosenn.\nPlizyer manm ti’n deza fini fer zot lentervansyon lo sa mosyon ki pe demande pour ralye ansanm tou sekter enportan dan pei e organiz en konversasyon nasyonal irzan lo bann mezir ki nou pei i devret pran pour asir byennet lasante e lekonomi Sesel e Seselwa.\nLetan i ti prezant son mosyon, Msye Georges ti met lanfaz lo bann diferan problenm ki’n leve lefe ki’n napa konsiltasyon neseser lo bann problenm asosye avek sitiasyon COVID-19.\nSa i enkli:\n- Fristrasyon peser ek fermye ki pa pe kapab vann zot prodwi parey zot ti a swete,\n- Difikilte anplwayer pour pey saler zot travayer vi ki zot napa larzan e pa pe ganny sipor gouvernman,\n- Lensertitid lamazorite Seselwa lo re-ouvertir nou pei akoz risk ki dimoun malad pou antre e vin afekte nou dimoun,\n- Biznes ki pa konnen kan zot pou repran parmi plizyer lezot ankor.\nMsye Georges ti fer resorti ki pli gro problenm ozordi se ki desizyon ki pe ganny pran pa annakor avek sa ki dimoun pe ekspekte.\nI’n fer resorti ki menm si i annan en komite o nivo ki pe kordin bann desizyon, bokou dimoun kle e osi byen ki Lasanble Nasyonal ek lopozisyon in ganny kit ater menm si tou dimoun i rekonnet ki pa zis gouvernman me pei antye ansanm i devret ralye pour rod solisyon pour bann problenm ki pei i ladan.\nDeba lo sa mosyon pou repran Mardi prosen.


Lanmes Anse Royale pour selebre Lafet Travayer -Seychelles Nation\nLanmes Anse Royale pour selebre Lafet Travayer |03 May 2021\n‘Travay i en drwa fondamantal pour tou imen’ – Levek Allain Harel\nLevek Dyosez Port Victoria, Monsenyer Allain Harel, in dir ki travay i en drwa fondamantal pour tou imen e akoz i en drwa fondamantal, tou dimoun dan lotorite i bezwen donn loportinite tou adilt pour ganny zot drwa pour travay e kot zot pa kapab zot bezwen met anplas bann mwayen e mekanizm pour ed bann ki napa en travay.\nMonsenyer Harel ti dir sa dan son lomeli pandan enn bann lanmes ki i ti prezide dan parwas St Joseph Anse Royale pour komemor Lafet Travayer le 1er Me.\nFodre dir ki sa lannen pour selebre Lafet Travayer parwas St Joseph, ki patron bann travayer, ti’n organiz kat lanmes diferan ler olye zis de parey in leka dan bann lannen pase e sa avek bi pour anpese ki bokou pelren i groupe anmenmtan pour anpes propagasyon viris korona.\nParwas ti’n ganny permisyon pour organiz son kat lanmes – 7er bomaten, 10er, 1.30 e 4er apremidi – apre ki tou protokol e mezir lasante piblik ti’n met anplas. Fodre dir ki lannen pase ti napa okenn gran selebrasyon pour Lafet Travayer Anse Royale.\nSa enn lanmes ki Monsenyer Harel ti prezide 10er bomaten ti asiste par Prezidan Wavel Ramkalawan ek son madanm, Vis-Prezidan Ahmed Afif ek son madanm, plizyer minis, manm Lasanble Nasyonal, plizyer lezot zofisye gouvernman osi byen ki bann pelren sorti dan diferan parwas.\nMonsenyer Harel ti fer resorti ki sak 1er me i en lokazyon pour reflesir, pour priye e fer memwar Sen Joseph ki ti en zonm e en legzanp pour bann travayer.\nMonsenyer ti profite pour salye bann sendikalis e bann lasosyasyon ki pe travay pour promouvwar byennet bann travayer.\n“Alors ki lemonn antye pe depi plis ki enn an sibir bann divan en siklonn ki apel Kovid-19, avek tou bann konsekans saniter, ekonomik, sosyal, edikatif ou ot ki nou tou nou konnen, nou bezwen pran letan pour reflesir e pour priy pour bann travayer.”\nI ti fer resorti ki menm si Sesel pe viv en serten akalmi lye avek nou lekonomi ki pe repran, nou bezwen realize ki nou ankor dan en peryod ensertitid akoz tou keksoz i lye avek mondyalizasyon e nou pa zanmen san poursan an sekirite.\n“Nou bezwen toultan konsyan nou vilnerabilite,” i ti dir e in lans lapel pour ki tou Seselwa i reste virzilan e menm si i difisil nou bezwen kontinyen swiv tou bann mezir pour anpese ki sa viris i propaz plis.\nPour ed tou sa ki ti prezan reflesir lo lenportans travay Monsenyer Harel ti fer referans avek en let Lepap Jean 23 an 1961 dan ki i ti dir ki pour et bann konstrikter e artizan lape nou bezwen travay e ki tou dimoun i annan drwa e devwar pour travay.\nI dir travay i en devwar enportan ki fer dimoun vin otononm pour nourir, abiye, ganny en lozman, sonny son lekor ek son fanmir ki an retour donn li son dignite.\n“En zonm otononm i annan en lafyerte ki lezitim e sa i form parti dignite imen. Travay i fer dimoun partisip dan devlopman sosyete e permet dimoun sosyalize.”\nI dir ki pandan sa pandemik nou’n sirprann koman bann metye ki pa tro popiler e byen peye ti montre zot lenportans e litilite pour byennet tou dimoun. Monsenyer ti osi koz lo lenportans pour sak travay e travayer byen ganny valorize e ganny en saler ki non pa an fonksyon prestiz me enn ki an fonksyon litilite sosyal sa travay ki pe ganny fer.\nMonsenyer in osi demande ki bann travayer i annan drwa pour donn zot lopinyon e partisip dan fonksyonnman zot landrwa travay e in osi demann tou bann travayer pour zwenn bann groupman e lasosyasyon travayer pour kapab reflesir lo travay e promouvwar zot byennet koman travayer.\n“Travay i en vokasyon, Bon Dye in kre nou pa koman bann robot me avek en fakilte pour panse, pour azir e kre bann lyen solidarite e fraternite e Bon Dye in konfye nou par travay pour pourswiv son kreasyon.\nMe dan son refleksyon lo travay Monsenyer Harel in osi demann tou dimoun pour osi pran kont non selman zot drwa me osi zot devwar ki relye avek travay.\nI ti fer referans avek St Paul ki ti kontan dir ki si en dimoun pa anvi travay, ki i pa manze.\n“I dir ki dan sa lannen kot Dyosez pe envit tou dimoun pour pran plis swen a lafanmir i enportan fer rapel ki saler en travayer i destinen a lafanmir ki alabaz sosyete e sanmenm alor ki i pa posib pour depans ou saler dan en ekse labwason oubyen dan kazino.\n“Tou travayer par zot sans responsabilite zot ganny envite pour met zot talan e zot bon travay o servis lezot. I dir i pa zis ki serten dimoun i profit stabilite zot travay pour fer minimonm e zis esper zot saler lafendimwan akoz sa pa diny e fodre pa bliye ki sa i larzan tou bann ki travay e kontribye. I dir i osi pa normal ki serten dimoun i profit zot sitiasyon pour fer bann profi ki pa onnet atraver koripsyon, move gouvernans, konfli lentere, vol e lezot mwayen akoz sa i fer nou perdi nou valer koman imen. Me nou bezwen travay konsansyezman, donn le meyer de nou menm.\nI’n fer resorti ki si lasosyete i fer tou son mye pour protez nou, nou osi nou bezwen fer nou kontribisyon.\nI’n fer resorti ki si nou etidye byen St Joseph nou pou dekouver en zonm ki ti tre serye, en zonm parol ki ti konn pran son responsabilite e misyon ki Bon Dye ti’n konfye li pour pran swen avek Zezi e ki i ti konnen koman pour kolabor avek Bon Dye pour transmet son savwar fer e osi en savwar viv avek Zezi en keksoz ki in demann tou dimoun dan sosyete pour fer.\nSa lanmes ti osi annan en 1er lektir ki ti tire dan Liv Lazenez e i ti baze lo travay lakreasyon e osi repo apre travay ki enportan. Sa lektir ti lir par Minis pour Ledikasyon Dr Justin Valentin.\nLevanzil ki ti tire dan Liv St Mathieu li i ti baze lo Zezi garson sa sarpantye ki ti pas son letan prese dan tanp.\nFodre dir ki apre ki lannen pase ti napa bann selebrasyon lafet St Joseph akoz Kovid-19, bann parwasyen e pelren sorti dan bann diferan parti Mahé i dir zot in byen apresye zefor ki’n fer sa lannen pour permet zot vin komemor St Joseph e selebre Lafet Travayer parey in tradisyonnelman leka.\n“Mon’n vreman apresye bann zefor ki’n fer pour permet bann travayer vin asiste lanmes Anse Royale,” en madanm ki reste Baie Lazare ki ti asiste lanmes 10er ti dir.\nI ti fer resorti ki akoz in annan plizyer lanmes legliz pa ti plen e sa ti permet annan distansyasyon sosyal.\nPour Per Colin Underwood, kire parwas St Joseph, i dir ki zis pour sa premye lanmes 7er bomaten ki legliz ti vreman plen tandis ki lezot ti annan mwens dimoun.\n“Mon vreman kontan akoz mon krwar sa ki parwas ti’n anvi fer nou’n reisi e tou keksoz in mars byen e nou vreman kontan,” Per Colin in dir.\nFodre dir ki avek sa pandemi ki ankor la ti napa okenn benediksyon zouti ou lanmen pandan bann lanmes.\nPer Colin i dir komite organizasyon i vreman satisfe menm si zot pa ti ganny permisyon pour organiz okenn lavant apre bann selebrasyon. Me in eksprim lespwar ki keksoz ava meyer lannen prosenn.\nBann portre ki akonpanny lartik i montre enn de moman for lanmes ki ti fer 10er bomaten.


Dwayenn Plaisance i fet son 103enm lanniverser\nNe le 24 Zen, 1909, Madanm Benoit ti zwayezman e osi tristeman partaz traze son lavi.\nMadanm Benoit in donn nesans 7 zanfan e in perdi 4 ladan. I ti rakonte ki mannyer lavi pa ti fasil son letan lansentman e ti napa transpor sa lepok pour al maternite e i ti bezwen ganny mete dan lanmak lokal.\nMadanm Benoit in travay tou son lavi dan en varyete travay tel ki bat kannel. I ti fer riye andizan ki si son lekor ti ankor kapab menm sa laz i ti pou pe travay.\nI ti fer resorti ki i pa’n zanmen ganny gran maladi e ki ziska ozordi avek lagras Bondye i santi li i byen e i apresye swen ki i gannyen avek son pti zanfan, Manmzel Marguerite Figaro, ensi ki son ‘carer’.\nParmi bann swe Madanm Benoit i ki i viv ankor enpe lannen e zouir prezans son bann zanfan e pti zanfan, ensi ki vwar en Sesel kot tou sa ki kapab travay i rod en lanplwa olye asize e fer pares.\nI ti fer referans e konparezon avek son letan travay kot i ti vwar li bezwen fer nenport ki travay akoz lavi pa ti fasil e i ti bezwen debrouye pour sonny son fanmiy.\nApard son fanmiy, prezan pour pas sa moman rar avek Madanm Benoit ti Manm Parlman Distrik Plaisance, Onorab Roma Aglae, ladministrater distrik Manmzel Claudette Louise, ensi ki komite twazyenm-az distrik.


Renesans sosyal: Kote nou’n arive e kote nou pe ale | Ministry of Youth Sports & Culture\nHome - National Highlights - Renesans sosyal: Kote nou’n arive e kote nou pe ale\nRenesans sosyal: Kote nou’n arive e kote nou pe ale\nKomite Nasyonal lo Renesans Sosyal ti Zedi pase organiz en konferans avek bi evalye lakonplisman sa progranm e anmenmtan definir son laplikasyon alavenir.\nSa konferans ki ti deroul dan Sant Konferans Enternasyonal (ICCS) ti regroup bann akter e partener dan sa progranm.\nSon seremoni louvertir ti asiste par Vis-Prezidan Danny Faure, Sef Ziz par enterim Durai Karunakaran, plizyer minis, Prokirer Zeneral Rony Govinden, Sef Lopozisyon dan Lasanble Nasyonal David Pierre, manm kor diplomatik ek lezot envite.\nNou a rapel ki progranm Renesans Sosyal ti inisye an 2011 par Prezidan James Michel akoz parey tyermenn komite nasyonal lo Renesans Sosyal e Minis pour Servis Sosyal, Devlopman Kominoter ek Spor Msye Vincent Meriton ti fer rapel Zedi, «malgre devlopman problenm sosyal ti pe anvair nou».\nLetan i ti lans sa progranm le 20 Zilyet 2011, Prezidan Michel ti dir: «Si nou pa fer atansyon, nou bato pou koule. Nou kapab perdi tou sa ki nou’n akonpli ansanm konman en pep. I annan bokou lendikasyon bann problenm ki pe grandi dan nou sosyete – problenm sosyal ki pe vin deplizanpli evidan. Mon mesaz i kler: Nou bezwen pran aksyon pour adres bann move keksoz dan nou sosyete. Nou bezwen renesans moral e sosyal».\nAn rezilta sa lansman, diferan sesyon diskisyon piblik ti organize dan kad en dyalog nasyonal e sa ti permet elaborasyon en plan renesans sosyal 5-an. Sa plan i kouver senk sekter : ledikasyon, drog e kriminalite, lasante, sosyal e devlopman kominoter e travay, e devlopman resours imen.\nApre 4-an, komite nasyonal i krwar ki in annan progre da sa bann diferan sekter. Par egzanp, in annan en rediksyon dan biznes drog e dan kriminalite, lakour in vin pli proaktiv e fer bann santans mars separeman e progranm reabilitasyon dan prizon in entansifye. Nou’n osi vwar louvertir en nouvo sant reabilitasyon pour bann viktim drog Les Canelles.\nI osi annan en progranm ki’n ganny met anplas pour bann manman ki an vwa-d-fanmir e en servis lankadreman pour bann dimoun ki dormi dan semen. Sa servis in vin atraver louvertir en sant dakey Ans Norde. Enn sikse sa sant, se ki laplipar dimoun ki in akeir in fini retourn kot zot fanmir.\nDan kad servis sosyal e sipor pour bann ki pli vilnerab, en polisi nasyonal pour bann zanfan e dimoun aze pou lanse plitar sa lannen. Dan kad en nouvo polisi spor, bann vedet sportif i deza pe azir konman bann anbasader pour zot bann koleg zenn. In osi annan en nouvo polisi lanplwa avek en progranm formasyon pour bann zenn apranti, en zofisye lanplwa ki aprezan baze dan sak distrik e progranm award dan bann landrwa travay.\nLo kote ledikasyon, en nouvo polisi ledikasyon pou vin anfors byento. En nouvo skim servis pour bann ansennyan i deza an operasyon e kod kondwit pe ganny revize dan lekol.\nTrwa aksyon konkret ki’n petet pli remarkab dan progranm renesans sosyal i kontrol lo ler vann lalkol, progranm lasante nou nasyon e sirtou progranm valer pour mwan, valer pour nou tou ki’n inisye par Konsey Nasyonal Lazenes (SNYC).\nProsen gran lobzektiv kanpanny Renesans Sosyal se pour sovgard bann lakour Seselwa e asir en bon lavenir pour nou zanfan.\nSe zisteman sa size ki Minis Meriton ti adrese letan i ti pe lans sa konferans Zedi. I ti soulinyen ki Seselwa i ozordi viv dan en nouvo Sesel avek tou benefis dignite e konfor ki devlopman in anmennen.\nI ti ilistre sa par lefe ki 70% fanmir Seselwa i posed son prop lakaz e ki sa i met nou pei 30enm dan lemonn lo lendeks lozman.\nSepandan, i ti azoute ki sa devlopman i annan en pri, non selman an term larzan, me an term pri imen. An konsekans, i ti dir ki devlopman rapid i premye rezon akoz nou bezwen renouvle nou langazman anver progranm renesans sosyal.\nAkoz sa devlopman, i ti azoute, paran napa letan pour zot zanfan, granparan napa sa sipervizyon lo pti zanfan e napa sa gidans spirityel parey lontan.\nMinis ti eksplike ki an en mo, nou’n perdi nou bann valer tradisyonnel e nou bann zanfan pa pe viv dan sa bon lankadreman parey avan.\n«Defi se ki devlopman i kontinyen anmenn benefis me pa anmenn nouvo problenm. Donk nou devret donn bann fanmir sipor pour zot konsilye devlopman avek bann valer moral,» Minis Meriton ti dir.\nDezyenm rezon ki minis responsab pour zafer sosyal ti donnen, se pour fer bann polisi, servis e progranm reflekte realite lavi ozordi. Sa, i dir, a permet dimoun partisip plis dan bann progranm. I ti azoute ki se pour sa rezon ki en gran parti sa bann progranm i viz ver ledikasyon.\nI ti osi admet ki fodre met plis resours si nou le vwar rezilta e anmenn sa bann progranm dan kominote, lekol ek landrwa travay.\n«Nou kapab envesti milyon dan lapolis e dan progranm reabilitasyon. Me sa pa pou sanz nanryen si nou pa tous direkteman bann viktim,» i ti ensiste.\nMinis Meriton ti terminen an dizan ki nou’n ariv a en pwen krisyal nou listwar e se nou ki pou aport sa sanzman.\n«Nou bezwen fer li pour nou zanfan,» i ti konklir.\nPrevious: Sweden confirms it will showcase its SAMI Culture at the April 24 Carnival in Seychelles\nNext: Formation des aviateurs – Les Seychelles capables de mieux gérer sa sécurité


Ki mannyer i fer tanbour moutya? -Seychelles Nation\nKi mannyer i fer tanbour moutya? |04 September 2021\nLe 30 Out 2021 ti mark trwazyenm lanniverser zour ki lalwa 1935 ki ti anpes bat tanbour apre 9er diswar dan serten landrwa lo Mahé, Praslin ek La Digue ti ganny retire dan lalwa Sesel.\nPour sa lokazyon, Departman Kiltir i annan gran plezir pour montre ou ki mannyer pour fabrik en tanbour moutya. Sa lartik i en kontribisyon Seksyon Resers ek Proteksyon Leritaz Nasyonal. I’n ganny ekrir par Manmzel Joshinta Horter, en serser kot Seksyon Resers ek Proteksyon Leritaz Nasyonal.\nFabrikasyon tanbour moutya\nTanbour moutya i form parti bann lenstriman perkisyon dan lanmizik Sesel. I en lenstriman mizikal tradisyonnel, entrodwir Sesel par bann lesklav Afriken anmennen par bann kolon Franse lo konmansman 18enm syek.\nAvek modernizasyon, i evidan ki en pti minorite dimoun i ankor fabrik tanbour moutya avek lapo zannimo ki ganny dekrir konman dirab e osi prodwir en son pli retanti e vibran. De lot kote, bokou lezot endividi i prefere servi tanbour sentetik ki konsiderableman pli abordab e pli pratik vi ki i kapab ganny zwe a nenport moman e lokazyon san bezwen sofe.\nMenm si tanbour moutya i annan en laparans ase senp, pour fabrik en tel lenstriman ou bezwen fer en travay ase enorm.\nDapre bann serser, dan lepase tanbour ti ganny fer avek plizyer lapo zannimo tel ki lapo kabri, lapo bef e lapo lare boukle.\nLapo kabri ti ganny servi par lamazorite par lefe ki i en lapo ki donn bon rezonans e vibrasyon ler i ganny sofe e tape.\nSerk tanbour moutya ti ganny fer avek dibwa var akoz i en dibwa ki vreman fleksib e fasil pour ploye. Serten enformater in menm dir ki se rasin bwa var ki ti ganny itilize. En dibwa alternativ ki ti ganny servi ti bwa zozo.\nDan lepase zot ti servi lakol ki ti ganny fer lokalman pour kol lapo lo serk. Sa bann lakol ti souvandfwa ganny fer avek diri ouswa lafarin. Se plitar ki lakol dibwa enporte ti ganny servi dan fabrikasyon tanbour moutya.\nKonnesans lo ki mannyer pour fabrik tanbour moutya in ganny pase atraver bann zenerasyon, me avek modernite, sa fason fer in ganny adapte pour enkorpor bann materyo ki pli disponib. Resers in montre ki prosedir pour fer tanbour moutya avek bann materyo ki ti ganny servi tradisyonnelman tel ki bwa var ek lapo kabri i plizoumwen sa bann menm prosedir ki ganny itilize pour fer tanbour moutya avek materyo modern tel ki playwoud ek lakol Evostik.\nFezer tanbour moutya dan sa seri portre ki montre bann letap fabrikasyon tanbour moutya i Msye Jude Ernesta. I pe ganny asiste par Msye Hilary Seth.\nBann materyo ek lekipman ki ti servi pour fabrik tanbour moutya lontan:\nDibwa var/ rasin var/dibwa zozo\nLapo kabri/ lapo lare boukle/lapo bef\nLakol diri/ lafarin\nLakord pour tenir lapo lo serk pour esper lakol sek\nMateryo pour fer tanbour moutya denozour\nPlaywoud (marine) 1/8 pous lepeser\nResipyan delo (lanmwatye barik vid)\nLakol dibwa (Evostik blan)\nLakord ‘gun line’\nI enportan ki ou ganny en lespas travay ase gran ki ou kapab plas ou bann materyo ek zouti, osi byen ki en lanvironnman travay ki agreab vi ki sa i en proze entans.\nBann letap pour fabrikasyon serk tanbour an itilizan playwoud marin en kar pous (1/4) lepeser\nMezirman playwoud i ganny fer avek en latres.\nPlaywoud i ganny koupe trwa pous edmi (3 1/2) larzer an servan en lansar.\nAnswit, ou galer ou playwoud an servan en galer. Ou bezwen galer ou playwoud pour ki i menm larzer partou e ou ganny en louvraz ki prop.\nApre ki ou’n fini galer playwoud, ou met li tranpe dan en gran resipyan (barik) delo pour en lannwit; sa i fer ou dibwa pli fleksib e fasil pour ploye. Lot opsyon se pour met ou dibwa tranpe dan delo sale ouswa dan larivyer. Pour note, delo sale i ede pour prezerv sa dibwa e fer li pli dirab.\nApre ki playwoud in tranpe tou lannwit, ou aprezan fer en moul an bwa. Moul i depan lo groser tanbour ki ou oule fer.\nFodre note ki nenport groser tanbour ki ou deside fer, prosedir i reste parey.\nParey ou kapab vwar dan portre, en moulron an bwa in ganny servi konman en model pour rondi playwoud.\nSerzwen (‘G-Clamp’) i ganny itilize pour tenir playwoud toutotour moul.\nOu les ou travay sek pour en lannwit pour li kapab mentenir en laform ron.\nLandmen bomaten, ou retir ou playwoud dan serzwen e en laform (ron) in ganny reprodwir e deplis ou dibwa in fini sek pour travay avek. Ou galer ou serk dibwa pour retir bann bout anplis e met ou serk an liniformite.\nPour konplet serk tanbour, i neseser pour double e kol de playwoud lo kanmarad pour ki i fer en lepeser en demi pous (1/2). Ler ou fini pas lakol pour dibwa, ou bezwen pez li avek en serzwen pour li tenir byen.\nAnswit ou met serk sek pour en zournen.\nBann portre a drwat i montre asanblaz bann morso playwoud dan laform en serk.\nPreparasyon lapo kabri\nGrander lapo kabri ki pou servi i depan lo groser ou serk. Ou bezwen fer sir ki lapo i byen sek avan ki ou travay avek.\nGrat lapo kabri e retir tou plim lola. Fer sa avek swa en pti kouto byen fite oubyen en razwar. Fer sir ki alafen sa loperasyon sa lapo i byen prop e listre.\nAnswit, met lapo kabri tranpe dan en gran resipyan (lanmwatye barik) pour apepre de-z-erdtan. Sa pou fer li mou e rann li fasil pour redi li lo serk tanbour.\nPour rasanble tanbour, ou bezwen lakol dibwa, en lakord ki byen for tel koman‘gun-line’.\nPas lakol byen epe toutotour serk. Pas lakol osi lo son rebor me pa lo sirfas anndan serk. I neseser ki ou ganny en dimoun pour ed ou anmar e ser lapo otour serk.\nAnswit tal lapo kabri lo serk pour ou kapab atrape.\nc. Lot letap se pour anmare e ser lapo kabri lo serk.\n• Fer en premye letour avek en lakord e ou sere, ou fer dezyenm letour e ou sere. Sa prosedir i ganny repete pour detrwa fwa.\n• Dan sak letour lakord, redi lapo byen red pour ser li lo serk. Sa premye anmaraz, fodre ou aret li avek en nen si non i pou las.\n• Si ou remarke ki lapo ek serk pa’n byen sere ansanm, ou bezwen delarge e refer ankor menm prosedir. Ou bezwen pas ou lakord anviron 3 pous lo ou serk.\nI pou pran enn oubyen de endividi anviron de-z-erdtan pour fer sa prosedir anmare.\nNormalman fodre de dimoun pour fer sa travay; en dimoun i anmare e en lot i peze.\nSa de portre a drwat i montre rezilta ler ou fini anmar lapo lo serk.\nProsedir met tanbour sek\nMet tanbour dan soley pour li sek. Devir li tanzantan pour anpes li ganny limidite.\n• Note ki i pran apepre trwa zour pour tanbour fini sek.\nFinalman, retir sa bann lakord lo tanbour. Koup sa lakord byen dan son kote e vwala ou’n ganny ou en bon tanbour moutya.\nTenbal – en eleman pour konplimant son tanbour\nEn konponan opsyonnel ki kapab ganny azoute avek en tanbour moutya se en tenbal. En lot mo ki ganny servi pou sa eleman se senbal. Tenbal i bann pti sonnet ki ganny enstale dan de kote en tanbour konman en form lakonpannyman e i aparan ki i donn en bon sonorite e senkroniz byen avek son tanbour. I ganny fer avek bann pti bout tol.\nTol i ganny dekoupe dan en laform ron an servan en sizay. An term lakantite, i depan lo ou preferans son. Dan sa enn tanbour ou a kapab remarke ki i annan zis de.\nNote, ki sak bout tol ki ganny dekoupe, en pti trou i ganny perse dan son milye, pour kapab fer pase en bout fildefer atraver.\nDan ou de kote tanbour, pers en trou pour ki i annan ase lespas pour enstal ou bann tol dekoupe.\nd. Dan prosesis lenstalasyon, fildefer i ganny anmare avek tanbour pour li tenir dan en pozisyon ferm.\nAvek lide pour enprovize, i annan dimoun ki azout bouson labyer.\nParadise FM Chart Attack |06.09.2021\nA scene from Kabul Airport |04.09.2021\nParadise FM Chart Attack |23.08.2021\nSanson ‘Debout pou nou zanfan’ par Marathon Man pe fer sikse Rodrigues |29.07.2021


En zonm 31-an i rimann pour plizyer ka vol -Seychelles Nation\nEn zonm 31-an i rimann pour plizyer ka vol |14 April 2021\nEn zonm 31-an ki reste La Louise in ganny anmenn ankour Lendi le 12 Avril swivan son larestasyon kot in rimann konman sispe dan plizyer ka vol ki’n arive semenn pase La Louise, Plaisance ek Les Mamelles, bann distrik ki tonb dan rezyon Mont Fleuri.\nSa zonm i sispe pour vol en telefonn portab valer 10,000 roupi dan en pick-up andeor en laboutik Plaisance Dimans le 4 Avril e vol larzan dan en loto ki ti’n park kot lakour en madanm La Louise pandan lannwit le 4 a 5 Avril.\nLezot ka ki’n rimann lola i pour kas lakaz e vol labwason alkolize La Louise le 7 Avril, antre e vol pour en valer plis ki 50,000 roupi bizou dan en lakaz Les Mamelles le 9 Avril kot menm zour swar dan menm distrik i ti kas en apartman e vol en sonm 27,000 roupi an likid ek en tablet valer 200 dolar Ameriken.\nSwivan lanket fer dan sa pti lespas letan, lapolis i dir zot annan plis ki ase levidans pour ganny konviksyon dan sa bann ka ki’n anrezistre Stasyon Lapolis Mont Fleuri.\nFodre note ki sa sispe ki fek sorti prizon pe osi ganny ankete dan en lot ka vol raporte arive dan distrik Beau Vallon le 2 Avril.\nDan serten sa bann ka lapolis in egalman remark eleman krim oportinis alor i pe ankor en fwa demann manm piblik an zeneral pour pran plis prekosyon e mezir prevantif avek zot bann propriyete, ki swa dan transpor, kot lakour oubyen kot zot biznes i baze.\nSa sispe ki’n rimann pour 14 zour pou repas ankour le 26 Avril kot i ekspekte ganny formelman sarze pour bann lofans ki in komet.


Tou travayer lasante pou ganny vaksinen kont larouzol -Seychelles Nation\nTou travayer lasante pou ganny vaksinen kont larouzol |09 August 2019\nAnviron 3500 travayer lasante piblik osi byen ki prive pou ganny vaksinen kont larouzol dan en kanpanny vaksinasyon ki Minister Lasante pou lanse aparti komansman Oktob sa lannen.\nSa pou swiv par vaksinasyon tou larestan popilasyon par lao 30-an – anviron 54,000 dimoun antou.\nKonsey Minis in sa semenn donn son laprouvasyon pour bann travayer lasante ganny sa vaksen kont larouzol. Laprouvasyon in osi donnen pour apre vaksin tou larestan popilasyon ki par lao 30-an.\nKomisyonner Lasante Piblik, Dokter Jude Gedeon, ti donn sa bann detay lapres yer swivan laprouvasyon Konsey Minis.\n«Rezon pour sa i akoz dan bann lannen ki fek pase in annan plizyer lepidemi larouzol atraver lemonn e sa i konpri dan plizyer pei lo kontinan Lafrik, Lerop ki’n ase serye e kot dimoun in mor,» Dokter Gedeon in dir.\nI ti azoute ki lo kontinan Lanmerik osi i annan bann lepidemi ki pe deklare dan plizyer Leta e Lazi osi pa’n ganny eparnye.\nLo kote larezyon, Dokter Gedeon in fer rapel sa gro lepidemi larouzol ki ti frap Madagaskar, Moris ek Larenyon lannen pase e osi son lannen avan.\nI dir menm si bann ka in redwir konsiderableman, i ankor annan ki pe raporte tanzantan e risk en lot lepidemi i toultan la.\nI’n fer resorti ki isi Sesel in annan zis en ka boner sa lannen e se gras a sa bon kouvertir vaksinasyon pour bann zanfan, i fer ki sa maladi pa’n propaze e minister lasante pe sirvey sitiasyon de pre.\nI dir i pour sa rezon ki Lorganizasyon Mondyal Lasante in rekonmande ki bann travayer lasante ki pli ekspoze avek larouzol i ganny vaksinen e apre i ava swiv par larestan popilasyon.\n«Pour en popilasyon ganny sifizaman iminite kont okenn lepidemi, fodre omwen 95% i ganny vaksinen e pour larouzol ti an 1988 ki tou zanfan ti konmans ganny vaksinen isi Sesel e si en dimoun i annan 30-an ou mwens i deza ganny kouver. Larouzol i afekte plis zanfan me adilt osi i kapab gannyen me zanfan ki ganny plis konplikasyon,» Dokter Gedeon in fer resorti.\nKomann ek peyman pour vaksen pour travayer lasante in fini fer e i pe kout anviron 40,000 roupi e pour larestan popilasyon sa i ekspekte kout apepre 620,000 roupi.\nBann lozistik pour konmans sa kanpanny vaksinasyon bann travayer lasante in deza konmanse e sa i ekspekte ganny fer dan bann klinik ek sant lasante, e osi bann diferan pwen ki ava ganny anonse.\nDokter Gedeon i dir menm si en dimoun par lao 30-an in deza pran sa vaksen en lot doz pou dan zot lentere akoz i pou ranforsi zot proteksyon.


Larepons lider lopozisyon dan Lasanble Nasyonal, Wavel Ramkalawan, lo diskour Bidze 2020 amande - Seychelles Nation\nLarepons lider lopozisyon dan Lasanble Nasyonal, Wavel Ramkalawan, lo diskour Bidze 2020 amande | 09 April 2020\n‘Sesel fodre i vin en pei kot tou dimoun i santi loportinite i egal’\nSak zour ki pase nou realiz en pe plis lenormite sa kriz ki nou pei ek lemonn antye i ladan. Napa en moman ki nou pa ganny nouvel ki fer nou pli konsyan ki nou fason viv pe ganny menase e ki i pou pran kouraz, disiplin ek sakrifis pour nou war semen sekirite, byennet ek prosperite. Mon konnen ki nou pou war sa semen, ki lemonn i annan resours pour konbat sa maladi e pou remet lekonomi mondyal annord. Nou pti pei Sesel, ki depann preski antyerman lo lekonomi mondyal, li osi i pou war semen ver son rekonstriksyon e en bon lavenir, me nou bezwen pran bann desizyon korek, saz, tre difisil parfwa, me touzour avek lentere nou nasyon aker. Andotmo, nou pou bezwen pran sa latizann anmer nou osi pour reganny nou lasante. Mon annan lespwar ki nou kapab fer li e nou pou fer li.\nLasanble Nasyonal i rezwenn ozordi apre en bon semenn refleksyon. Ler nou ti kite dernyen fwa, nou ti pe diskit size prosedir. Sa ti en size enportan akoz i esansyel ki a tou moman, e sirtou dan moman kot tou keksoz i paret prese, ki nou respekte lalwa ek prosedir.\nDepi semenn pase alors, nou’n annan bokou lopinyon divers lo sa size e plizyer avoka in fer zot kontribisyon lo ki semen nou bezwen pran. Semen ki nou pou pran finalman pour anmenn nou lo en sel destinasyon, setadir lo sa repons finansyel ki nou pou agree pour vot lo la dan sa sitiasyon ekstrememan grav COVID-19. Donk i enportan ki nou bouz devan e ki nou les sa size prosedir pour en lot zour.\nOzordi e dan sa bann zour ki vini, LDS pou fer son travay drwat, san okenn presyon, dan en fason konsansye, an gardan lentere nasyonal konman nou priorite. Nou pou analiz keksoz byen e atraver sa, rod sa ki meyer pour nou pei dan sa moman tre difisil, an mezir ki nou rod tou fason pour protez nou rezerv e pran rekonstriksyon nou pei apre sa kriz ekonomik konman pwen Nimero 1 lo nou azanda. Nou anvi ki Gouvernman i pare pour pran bann desizyon ki anmenn nou ver en solisyon e non pa enn kot zot esey satisfer tou dimoun pour rezon ki zot pli konnen zot menm, me ki finalman kit nou popilasyon fristre e dan pli gran konfizyon. Konman bann dirizan sa pei, nou pe ganny demande pour vin fran, onnet e direk e parey angle i dir ‘take the bull by the horns’.\nMon demann Gouvernman, sekter prive, tou MNA ek lepep Seselwa pour les zis lentere nasyonal gid nou refleksyon ek nou desizyon. Pa les lespri egois, voras e personnel pran kontrol lo nou. Nou dan en lannen eleksyon wi, e politik i enportan, me pour mwan personnelman konman en lider e pli spesifikman konman kandida prezidansyel LDS, sa ki pli enportan e primordyal dan mon lespri e dan mon leker a sa moman, se ki mannyer nou sov nou pei, pti paradi Sesel e donn nou pep Seselwa lespwar, ki apre sa peryod fernwanr, nou pou mars ankor latet byen o, for, rezilyan e fyer. Se ki mannyer nou pou re-envant nou lekonomi e biznes atraver en sekter prive tre prodiktif, ki kree bokou larises e ki mannyer gouvernman pou kolekte ase larzan pour donn nou pep en meyer lavi ek bann bon servis. Dan parol sa gran Prezidan Ameriken, John F. Kennedy, mon envit tou Seselwa pour nou ‘pa demande ki nou pei i kapab fer pour nou, me plito kwa ki nou kapab fer pour nou pei’. Letan lemonn pe war zis maladi ek lanmor, annou met nou lespri ek nou lafors ansanm pour nou war lavi apre sa kriz. Wi, mon bann frer ek ser, annou, spesyalman dan sa moman Semenn Sent kot byento nou, kretyen, pou selebre Pak, vreman viv lespwar Larezireksyon apre lanmor. Se sa ki nou lafwa i envit nou pour fer. Alor annou fer li ansanm konman en pep dan tou lafyerte.\nMsye Spiker, nou lebra in tonbe letan nou’n aprann sa nouvo ka lenfeksyon COVID-19. Letan nou ti annan konfyans ki nou lekip konpetan dan servis lasante ti’n met tou anba kontrol, nou’n retourn en gran pa annaryer. Swe tou Seselwa se ki malgre sa ka i reprezant en nouvo lenkyetid akoz nou pa konnen egzakteman kote nou frer in atrap sa viris, ki nou ava sirmont sa nouvo defi e remet tou keksoz anba kontrol. Travay i tre konplike dan sa enn ka e se pour sa rezon ki nou renouvle nou sipor pour staf medikal ek tou dimoun ki lo premye laliny. La mon annan en mo lankourazman spesyal pour nou bann zenn dokter Seselwa, bann ners Seselwa ek lezot travayer Seselwa, ki dapre lenformasyon ki mon’n resevwar, pe fer en travay ekstraordiner avek bann pasyan dan sant izolasyon e osi dan bann sant karantenn. Mon osi rekonnet tou etranze ki pe asiste nou dan sa moman difisil. Anmezir ki nou remersye Bondye pour bann ki’n geri, nou osi priye ki tou bann pasyan, enkli nou zenn frer, i ava reganny zot lasante. Kouraz ek benediksyon zot tou.\nLa ki aparti minwi tanto, nou pei pe rantre dan bann mezir pli strikt kot i konsern mouvman dimoun, i enportan pour anvoy en mesaz byen for pour nou pep e averti zot ki nou’n rantre dan en sitiasyon bokou pli serye ki oparavan. Dr Gedeon limenm in averti nou ki i posib nou pou ganny plis ka COVID-19 akoz nou pa konnen kote sa viris i ete dan nou kominote. Frer ek ser Seselwa, annou swiv bann lord pour reste kot nou. Annou fer travay nou profesyonnel lasante ek bann ki ansarz lord ek lape pli fasil ki posib e anmenmtan mazinen ki si nou, nou obzerv bann lord, nou ava pe protez nou lekor, nou fanmiy ek nou lasante. Nou ava osi pe kontribye ekonomikman akoz nou ava fer sir ki nou pei i repran son stabilite san gran depans. Tou sa i form parti nou kontribisyon anver sa bidze. Sa viris i servi nou pour li propaze. Si nou reste lwen ek li, i pou mor e nou pou an bonn sante. Annou pa oubliye ki si i pa ti egziste, nou pa ti pou la pe diskit en nouvo bidze, e tou bann biznes ti ava pe debourye e nou lavi ti pou normal. Annou vin en azan dan trouv solisyon olye enn ki propaz sa problenm.\nLo en lot nivo, annou osi pran kont ki nou tou nou ti a kontan ki nou lavi i retourn normal. Sel fason pour sa arive se pour nou pran sitiasyon aktyel o-serye. La mon anvi osi fer en lapel avek bann zofisye dan lafors lord dan pei pour zot azir avek restren. Mon pa krwar ki dan zot lantrennman zot ti ganny dir zour dimoun dan zot manman e azir sovaz. Si Moris ek Lenn i fer sa, kit sa move manni avek zot, pa swiv zot. Alor nou ekspekte ki zot vin bann vre azan lord ek lape pour ki zot ganny tou korperasyon nou pep. En dernyen parol pour nou pep pandan sa moman, se pour gard bon vwazinaz. Zwe lanmizik for depi bomaten ziska tar aswar pa ganny rekonmande. Mazinen ki nou bann zanfan i bezwen etidye e vwazen i osi bezwen zot trankilite. Alor, annou nou tou azir dan en fason konsansye silvouple e siport kanmarad pour gard moral byen o.\nMsye Spiker, depi Mars nou antann koz lo 3 mwan. Tou plan i baze lo 3 mwan. Mon pa konnen kote nou’n ganny sa sif ek sa konsept, me san ki mon ganny akize konman en dimoun ki senm move nouvel e senm lafreyer, mon anvi avek tou fransiz dir ki fodre nou aret koz 3 mwan. Personn pa konnen ki kantite letan nou pou dan sa sitiasyon. Ozordi bann gran ekonomis pe koz lo petet nou kapab ganny en pti lalimyer dan 6 mwan, me laplipar pe dir ki nou bezwen prepar nou pour plis ki 1-an, e petet ziska 3-an. Se letan nou regard lavenir dan sa fason ki nou pou kapab vreman rantre dan sa leta lespri ki nou bezwen fer bokou sakrifis, met bokou zefor e konn balans byen nou bidze ek nou priorite. Nou bezwen osi ansenny nou zanfan ki keksoz pa parey avan. Lavi ozordi i diferan e nou bezwen nouvo fason war e fer keksoz. Avek sa lespri nou pou osi pli byen konpran desizyon brav ki pei pou bezwen pran. Nou tou nou pou ganny afekte. I pa moman pour personn fer gran promes personn, e sak sou ki gouvernman i annan i bezwen ganny byen depanse. Annou reste fran dan sa deba e sa i ava ed nou ranforsi nou rezilyans konman en pep.\nMsye Spiker, la mon pou dir fransman ki enn bann fraz ki pa ti devret zanmen ganny prononse se letan Msye Faure ti dir : «Gouvernman pou asir lapey sekter prive.» Sa parol in donn en fo lespwar tou biznes dan nou pei. Olye regarde premyerman ki mannyer zot pou kapab kontribye dan sa kriz ekonomik, tou dimoun in krwar ki tou keksoz pou ok e menm relax. Eski tou keksoz pou ok ? A mon avi e dan diskisyon ki mon gannyen avek dimoun dan biznes, bann ekonomis, e letan mon swiv bann progranm lo televizyon ek radyo, larepons onnet e direk se NON.\nAlor, sa i premye keksoz ki nou bezwen regarde e konpran byen. Sa i pa zis pour gouvernman, me pour lepep Seselwa. Mon dir sa tou an rekonnesan ki tou dimoun i kontan prosperite finansyel, me kestyon ozordi se : Eski pou annan ase larzan pour partaze ? Oubyen parey Msye Peter Roselie ti dir: «Fodre pa ki dimoun i krwar i annan en gran fennsifer kot larzan pou ganny distribye.» I senpleman pa egziste sa, e sa bidze ki nou pe regarde pa promet sa. Annou vin realis. Nou dan moman ser sang bokou pli serye ki dernyen kriz ekonomik an 2008. Keksoz i kapab deteryor bokou pli vit ki nou ekspekte. Par egzanp lekel o-konmansman lannen ti pou kapab prevwar ki an Mars tou lotel ek guesthouse ti pou vid, ki avyon ti pou aret vin Sesel e ki Seselwa pa ti pou kapab vwayaze ? Zafer i sal e se la konmdir sanson, ‘when the going gets tough, the tough gets going.’ Sa i fason sirviv.\nDan sa sitiasyon kot nou ete, byensir nou bezwen annan en lespri konpasyon e zenere. Sa i vedir ki nou bezwen regard tou dimoun pour asire ki personn pa mor lobor semen. Konpasyon i anmenn nou pour regard bezwen nou frer ek ser, me anmenmtan, sa pa vedir ki tou keksoz i kapab deroul lo menm nivo avan COVID-19. Tou dimoun pa kapab ekspekte kontinyen avek menm stil lavi, menm kantite larzan rantre dan lakour e depans dan menm fason. Sa i aplik pour tou dimoun dan sa pei, enkli nou, bann MNA. Si nou konpran sa, la aprezan nou ava kapab vreman konmans regard realite nou pei, enkli son rekonstriksyon. Dan milye sa konpasyon, tou dimoun i bezwen fer en zefor. Sa marsan pa kapab regard sa kriz konman en moman pour li fer monte pri marsandiz, parey nou pe war deza dan serten laboutik. Bann endividi pa kapab mazin konmans kree en ‘black market’. Dimoun ek biznes ki kapab pey zot travayer pa kapab mazin vin anpar lanmen. Parey mon’n dir o-konmansman, nou bezwen mazin sov nou pei. Sa pa kapab travay zis detrwa dimoun, me nou bezwen fer li ansanm. Si in ariv ler pour nou tou ganny en rediksyon lapey afen ki nou kapab sirviv pour pli lontan, nou pou bezwen fer li. Fodre pa ki larzan i ganny tire dan kof gouvernman san ki i vreman neseser.\nMon krwar ki gouvernman i bezwen fer atansyon dan bann promes ki i fer atraver bann deklarasyon. Sa size alawenns i enn ki sansib e byensir letan nou pou regard detay bidze nou pou tonm lo la. Letan ou donn en group dimoun en alawenns, lezot i demande be akoz mwan mon pa’n gannyen. Sa i anmenn konfizyon. E se la kot gouvernman i bezwen fer atansyon ki i pa entrodwir bann eleman ki kapab ganny dekri konman politik bon marse avek larzan lepep Seselwa. La mon konnen ki lalis dimoun ki pou ganny alawenns in vin en gro problenm deza. Mon espere ki minis i ava kapab donn serten leksplikasyon dan son larepons e menm pandan staz komite. Par egzanp, bomaten menm mon ganny en ‘call’ sorti kot en dimoun ki travay sekirite lo por ki pe demann mwan si li ki lo premye laliny i pou ganny en alawenns ?\nDan sa lespri konpasyon ek zenerozite, i bezwen osi rantre sa eleman vre nesesite. Par egzanp, eski sa deklarasyon pour asir lapey sekter prive pa’n al tro lwen? Avan ki en tel deklarasyon ti ganny fer, eski gouvernman in vreman fer en lodit pour regard vre bezwen sekter prive e aparti la, pour regarde ki kalite led ki zot bezwen? Petet gouvernman ti a dekouver ki se pa lapey ki zot bezwen pli enportan, me en lot lasistans ki ti a vin dan laform en lakonpannyman pour ofer serten fasilite ki pa kout nanryen vreman an term moneter. Sa i serten keksoz ki mon pe tande ozordi. Par egzanp en biznesmenn i dir mwan sel lasistans ki li i bezwen se posibilite pour gouvernman fasilit en loan a en to lentere ba a lon- term. Margaret li i dir ki i carer avek son manman e i reste dan menm lakaz, alor i pa bezwen okenn alawenns spesyal. Mon krwar ki sa kalite zenerosite ek konpasyon i bokou pli bon ki esey fer promes ki tou pou ganny tou. Analiz vre bezwen akoz apre tou se pa zis larzan ki dimoun pe rode.\nI enportan pour ki nou rezonnab dan lafason ki pei i mannye son resours e ki i pa zis regard keksoz a kour term. Rezon i senp : Sa problenm i lonterm, alor annou servi zouti apropriye. A tou moman tou dimoun i bezwen konpran egzakteman vre portre nou sitiasyon. Se sa ki pou permet tou dimoun partisip dan en fason rezonnab e agreab. Letan en dimoun i malad, i meyer ki ou dir li son vre kondisyon afen ki i byen prepar li pour okenn evantyalite olye les li viv dan fo lespwar. La par egzanp, mon ganny lenpresyon ki travayer dan nou pei pa pe ganny dir zot vre sitiasyon e tou dimoun i krwar ki gouvernman i annan en kof entarisab e ki tou keksoz pou ok. Eski mon pe anbet dimoun letan mon dir ki tou keksoz pa pou ok? Eski vreman tou travayer pou gard zot plas travay? Laverite e larealite se non. Pli devan pou annan biznes ki pou deklar fait e dimoun pou perdi travay, e menm dan gouvernman e dan paraetatik dimoun i kapab perdi lanplwa. Mon senpleman anvi vin fran avek tou dimoun e averti ki pou annan en peryod kot tou keksoz pa pou ok, me sa pa vedir ki apre keksoz pa pou vin ok, e petet menm pli ok. Me kwa ki pe ganny fer pour prepar nou pour sa moman pa ok? Eski vreman sa bidze i fer sa? Mon pa tro krwar, e ankor enn fwa dan son detay nou ava trouve.\nMsye Spiker, en pwen vreman enportan ki azout avek sa ki mon’n dir pli o se ki mannyer Sesel i mannye son bann resours limite dan sa sitiasyon difisil. La mon pou dir ki malerezman mon pa’n war Sesel pe demande kwa ki son zanfan i kapab fer pour ed li dan sa sitiasyon difisil, me ki plito Sesel ki pou ed tou son zanfan. Mon ti propoz kreasyon en fon, enpe parey Sid Afrik in fer, kot bann ki kapab in met larzan ladan pour kapab ed bann ki pli feb oubyen ki pou ganny tape pli for avek sa kriz. Malerezman mon pa’n war sa Sesel. Eski i tro tar pour nou fer li ? Nou tou nou konnen ki rezerv ki nou pei i annan pa ase pour vreman anmenn nou en gran zistans san gran sakrifis. Nou’n ganny bann sif an-term lakantite reveni ki pa pou ganny ranmase sa lannen. Olye en sirplis 2.5%, nou pou annan en defisit omwen 14% e sa i kapab menm vin plis. Eski tousala pa devret pous nou pour fer pli gran reflekson lo ki kalite plan ki nou vreman bezwen antreprann pour kit nou pei flote ?\nMsye Spiker, si mon pe met sa bann pwen devan, se pour dir ki nou bezwen konman en pei regard sa kriz dan tou son realite. Nou pa kapab fer nou lekor krwar ki tou keksoz pou ok. I demann bokou determinasyon, rezilyans e par lao tou bokou bon planifikason ki anmenn avek li partisipasyon tou dimoun pour nou kapab avanse. Si nou pa direk e fran e fer tou dimoun vin lo menm paz, nou pei pou fel e lavenir pou vreman sonm. Seselwa, fodre ki nou moral i vin pli for e bann ki dan biznes i bezwen servi zot lespri inovatif bokou plis pour zot re-envant zot lekor o-pli vit ki posib akoz apre tou pei i kont lo zot dinamizm pour bouz devan pli vit.\nMsye Spiker, fodre pa ki nou oubliye ki rekonstriksyon nou lekonomi pou tonm lo nou. Mon kontan letan minis i envit tou Seselwa pour envesti dan son pei. I fer mwan mazin rekonstriksyon Liban apre lager. Sete bann Libane menm ki ti rekonstrir zot pei par envestir dan li. Malerezman ozordi zot in detri li ankor. Mon demann mwan si ozordi nou pa pe esey rezourd en kriz mazer avek bann menm zouti ki nou’n fer dan lepase san met lanfaz lo sa nouvo realite ki lemonn pe fer fas avek. Mon tro pe antann nou bann dirizan pe koz lo «dan detrwa mwan touris pou retourn ankor». Eski nou pa pe al met tou dizef dan sa menm pannyen ankor? Ki nouvo refleksyon nou pe fer lo nou lekonomi? Eski nou pe regard pli pre lo ki mannyer nou pou transform sa konsep lekonomi ble dan en realite ki nou kapab eksporte? Ki mannyer nou pou protez nou resours lapes kont leksplwatasyon ilegal, e anmenmtan servi li pour nou byennet ekonomik? Mon kontan antann bann mezir lo ki mannyer pour anpes bato etranze rantre dan nou lanmer pour protez nou kont COVID-19, me eski sa bann mezir, e menm bann ki pli strikt ankor, pa devret ganny entrodwir dan sa demars anmezir ki nou regard pli pre lo ki mannyer nou akseler devlopman nou lendistri lapes avek bi fer li petet vin nimero enn, pli enportan ki tourizm? Eski mon pe demann tro bokou letan mon dir ki lendistri nimero 1 dan nou lekonomi i devret sa ki sorti kot nou pour eksporte olye enn ki nou enporte e eksplwate parey tourizm? E byensir, si nimero 1 ek nimero 2 i marse, tan mye pour nou!\nEski nou pe regarde ki mannyer nou kapab devlop nou sekter lagrikiltir, ki enkli prodiksyon lavyann pour kapab al ver leksportasyon, ki ankor enn fwa i ava kapab anmenn nou forex e ranforsi nou lekonomi afen ki kriz enternasyonnal pa ava afekte nou parey nou pe war ozordi? Lo en lot nivo, eski nou pou kontinyen eksplwat nou zil atraver zis tourizm? La nou pe war ki ozordi lorloz in arete pour bann zil ki annan lotel, eksepte en pti reveni avek lokasyon. IDC in dir ki i pa pou kapab pey ‘dividends’ gouvernman. Eski sa pa moman pour nou regard a-nouvo bann model etabli? Coetivy? Eski i pou senpleman reste en zil ranpli avek potansyel, oubyen nou pou konverti son potansyel pour prodwi dolar presye dan nou lekonomi atraver lagrikiltir ek lapes? Silhouette, nou trwazyenm pli gran zil dan nou larsipel. Eski i pou reste konman en zoli limaz pour tir portre soley kouse, oubyen eski li osi i pou vin en landrwa ki pou fer en gran kontribisyon pour tenir nou lekonomi lo son lipye akoz i pou ede pour lev nou rezerv e fer nou lekonomi for? Lo Mahé, dan bann landrwa parey Salazi, ki mannyer nou pou devlop zot e ki sipor pli direk ki nou pou donnen afen ki fermye i kapab devlop sa bann laferm abandonnen? Annou osi pa oubliy pli gran lenvestisman dan ledikasyon nou zanfan afen ki nou ava kapab vreman zwe en gran rol dan nou lendistri servis. Moris in kapab depas nou lo sa. Eski zot rapel kan ‘call centre’ pour Air Seychelles ti Moris? Be nou, eski tou sa pa montre nou ki nou devret pe mazin andeor sa bwat e aret mazin zis an-term touris ozordi? Ankor enn fwa mazin byen sa proverb Angle ‘Necessity is the mother of invention.’ Dan sa moman bezwen, annou envante Seselwa.\nMsye Speaker, avan ki mon pas lo detrwa size konsern, mon anvi fer en lapel avek nou mendev Seselwa. I annan bokou konplent parmi nou pep konsernan pey etranze dan fon gouvernman. Mon konpran bann deba, me mon anvi ki sa sitiasyon i pous sakenn parmi nou pour fer en lot refleksyon. Zis mazinen si sak Seselwa ti pran son letid serye pour devlop li dan en profesyonnel atraver en karyer byen kalkile si nou ti pou bezwen sa kantite etranze dan nou pei ozordi. Ankor enn fwa, zis mazinen ki kantite larzan ki ti pou reste dan nou lekonomi olye ganny eksporte pour al dan bann kont atraver lemonn. Serten Seselwa pe konplent lo lakantite etranze ki dan laliny kot ‘money changer’ pour anvoy larzan dan zot pei. Mon konpran. Me eski nou regard longer laliny nou lazenes ranpli avek lafors ek potansyel kot pe administre metadonn? Eski tou sa pa bann refleksyon serye ki nou devret fer lo ki mannyer nou pou rekonstrir nou pei e repran bann pozisyon enportan ki ozordi i pour bann etranze ?\nMsye Spiker, en size ki nou bezwen adrese i konsern sekter biznes oubyen sekter prive. Gouvernman avek sa sekter pou bezwen asize e ganny en koze vreman serye akoz i annan en sitiasyon ki kapab fini dan en gran konfli. E sa i senp : Sekter prive i santi ki gouvernman pe enterfer dan lafason ki zot fonksyonnen tro bokou. Zot santi zot lanmen i anmare e pourtan sa i zot lenvestisman, zot larzan ki zot in met dan zot biznes. I annan 2 pwen kontansyon : Premye i konsern konze travayer e dezyenm i kondisyon travay kot zot napa drwa fer travayer arete. Si sa sitiasyon pa ganny adrese o-pli vit posib, i evidan ki pou annan biznes ki pou forse fermen e plis dimoun pou perdi travay. Sekter prive pe dir klerman ki zot bezwen annan sa posibilite pour zot determinen ki mannyer zot fer zot biznes dan konteks lalwa e ki bann nouvo mezir ki gouvernman pe enpoze pa bon. I annan 2 regilasyon ki’n ganny table e mon krwar ki pli vit ki posib ki sa 2 size i ganny diskite e en solisyon i ganny trouve, i pou meyer pour nou tou akoz nou ava kapab pe regard en semen devan. Byen koze i toultan fer byen konpran, alor silvouple ekout moter nou lekonomi. Zot anvi ganny ekoute e zot pare pour ede dan rod solisyon ozordi.\nBokou plis konsiderasyon i bezwen ganny donnen a bezwen sekter biznes. Apre tou, parey mon’n dir deza, en biznes i pa zis lapey, me bokou lezot eleman. I byen ki bann labank in deza pare pour regard loan egzistan, me sa ankor enn fwa i zis en eleman. Rent, cash flow, mentenans ek bokou lezot laspe i bezwen ganny met ater pour en diskisyon total. Apre tou se sekter biznes, atraver zot taks ki permet gouvernman ranmas reveni pour li a son tour donn servis tou Seselwa. Mon ensiste avek Minis Finans pou pran sa konman en priorite avan ki i eksploze akoz i pa pou bon pour nou pei. Dan sa moman lensertitid, mon ofer mon sipor avek sekter prive e mon annan konfyans ki pei i ava kapab ekout zot byen menm e en solisyon agreab lo tou sa bann size pertinan i ava ganny trouve.\nMsye Speaker, byensir dan sa konteks i annan sa size lapey ki gouvernman in promet. I evidan ki sa ki dimoun ti tande dan premye lanons ozordi i diferan e sa pe anmenn konfizyon akoz lekspektasyon ti o. Mon zwenn avek mazorite Seselwa pour dir ki bann gran lakonpannyen ek biznes ki sak lannen i transfer de milyon dolar andeor pei e menm gard en gran poursantaz zot reveni pa devret pe ganny lasistans avek gouvernman. Se sanmenm sa bann biznes ki pe donn bann gro lapey zot anplwaye e alor nou kapab zize pour nou menm ki kantite larzan zot pe fer. Bokou bann eksper i krwar ki mazorite sa bann lakonpannyen i annan ase larzan pour soutenir zot bann travayer pandan sa moman kriz e ki avek serten sipor non-moneter avek gouvernman, zot devret kapab sirviv. Eski sa capping R30,000 pa devret reganny regarde? Eski vreman gouvernman i annan sa kantite larzan? Pa oubliye travayer pe regarde akoz letan zot demann en pti logmantasyon napa leskiz ki zot pa gannyen, me la keksoz i diferan. Vey byen.\nDan menm konteks, kestyon ki pe ganny demande i konsern lakantite etranze ki pour le moman pa pe travay akoz biznes in fermen. Eski zot pou zis reste Sesel, oubyen eski i pa enportan pour bann biznes, ansanm avek kolaborasyon gouvernman regarde ki mannyer zot kapab ganny repatriye dan zot pei atraver bann vol spesyal. Sa size i monte pour sa bann rezon prensipal: (1) Larzan ki zot gannyen pou ganny konverti an dolar ki pou ganny transfer an deor Sesel dan en moman kot pei pa pe ganny sa kantite dolar ; (2) Byensir zot bezwen manze zot osi konman imen e alor lakantite komodite ki bezwen enporte i bokou plis akoz nou bezwen nouri plis dimoun e sa pou afekte nou rezerv ; (3) Si nou pas dan en sitiasyon serye lasante an-relasyon avek COVID-19, eski nou bann resours lasante pou sifizan pour nou donn tretman? Parol Dr Gedeon yer (Mardi) in fer nou realize ki i kapab bokou pli serye ki nou pe mazinen. Mon sir ki sa pou en size pandan ki nou pe diskit larzan anplis ki leta pe rode dan bidze lasistans.\nMsye Spiker, mwan mon pe siport lasistans pour plizyer group dimoun ki pe vreman pas dan difikilte. La mon pe mazin bann dimoun ki annan en pti biznes e ki self-employed, bann artis, bann ki dan artizana, eksetera... Sa pti senk sou ki zot ti a pe gannyen in evapore e zot vreman dan problenm. Zot bezwen ganny regarde e asiste. Bann pti letablisman Seselwa ki sa lannen ti pou ede fer rantre plis reveni atraver tourizm e ki pey zot taks byen menm. Byensir, zot devret regarde a sa moman ki kantite travayer ki zot kapab garde vi ki zot in fermen. Apre i annan tou sa bann biznes lye direkteman avek lendistri touris ki ozordi pa ganny en sou reveni. Mon pas lo erport e mon demande ki tou sa bann taxi pe fer pour ganny en lavi? Mon osi krwar ki nou bann peser i bezwen ganny regarde akoz nou depann bokou lo zot pour nou byennet. In annan bann demann spesifik ki’n ariv kot mon lofis, e mon fer en lapel avek SFA ek minister konsernen pour kontinyen sa negosiasyon avek tou bann lorganizasyon, pa zis serten ek bann peser direkteman pour regarde ki mannyer sitiasyon i kapab ganny mannevre pour ki tou i ava satife avek rezilta. Mon pa anvi al dan tou detay, me i kler ki tou bann sekter kle, enkli lagrikiltir, i bezwen ganny tou lankourazman dan sa moman pour kapab prodwi plis e anmenmtan regard byen zot rol dan lekonomi nouvo Sesel.\nMsye Spiker, fodre pa ki i annan labi dan sa legzersis ki pe ganny fer. La mon anvi fer en lapel avek bann biznes ki annan ase kapital pour silvouple pa vin devan, me pour plito ed pei dan sa moman difisil par fer zot kontribisyon dan zot biznes. Mon vreman apresye pour war ki i annan serten lakonpannyen ki pe fer en kontribisyon tel ki Cable & Wireless ki’n annan en bon package internet pour bann zanfan ki bezwen etidye dan lakour. Lezot i devret swiv sa model.\nMon santi ki rol Labank Santral i vreman enportan dan sa moman kritik. Par egzanp i annan konfizyon ozordi konsernan transfer larzan atraver serten labank pour sa bann komodite ki tonm lo priorite tel ki manze. Akoz ki serten labank pe refize fer sa bann transfer? Akoz ki serten gran lakonpannyen souden in aret pran peyman par tyek, me zot oule zis cash? Eski sa pa en lendikasyon serten manboulouk ki pe konmanse ? Minis in anonse ki pou napa kontrol lo forex. Nou konnen ki kontrol i fer plis problenm, me eski i kapab eksplik nou si i pe prevwar en sitiasyon kot pou napa forex kot bann money changers vi ki napa touris ki pe sanz larzan e alor ki i pe war arive avek bann travayer etranze ki bezwen anvoy larzan pour zot fanmiy? Eski minis i kapab osi eksplike akoz ki Labank Santral pou pret gouvernman larzan a en to lentere 0%? Ki lenpakt tou sa larzan ki pou ganny donnen pou annan lo nou lekonomi e ki poursantaz maksimonm defisit ki gouvernman i prozekte konman sitiasyon pli grav?\nMsye Spiker, vreman i annan bokou pour nou reflesir lo la. Me o-milye tou sa ki pe arive se karakter nou pep ki pli enportan. Mon demann dimoun pour reste alert e pour reflesir a tou moman. Dan sa moman difisil, byensir parey en fanmiy nou annan en panse spesyal pour tou Seselwa atraver lemonn ki zot osi zot pe pas dan bann moman difisil spesyalman dan bann pei ki annan en lockdown total. Nou mazin nou bann etidyan ki santi zot tousel ki ti a voudre zot dan lakour ek zot fanmiy. Nou pa oubliy okenn Seselwa aletranze ki’n kapab ganny sa viris e donk nou swet zot bonn sante.\nMsye Spiker, tou dimoun i bezwen koste ansanm dan sa moman kriz ki nou ladan. Se la osi kot tou lespri i bezwen vin ansanm pour nou regard larealite e ki mannyer pour rekonstrir nou pei. Sesel i annan bokou dimoun entelizan, alor annou itiliz zot konnesans e annou ekout zot. Mersi SBC ki atraver Bonzour Sesel dan Topik Konversasyon, zot pe ed nou reflesir. Keep it up ! Mon vreman kontan avek bann lide inovativ ki pe ganny avanse. En zenn fiy in koz avek mwan lo ki mannyer la i moman pour nou regard ankor nou lanvironnman ek nou depans atraver met en plan vreman solid lo lenerzi soutenab e renouvlab ; en lot in koz avek mwan lo ki mannyer nou bezwen fer resers lo ‘cash crops’ ki Sesel i kapab prodwir e ki mannyer nou devret servi nou pase konman en legzanp ozordi. In fer mwan mazinen ki Seselwa ti sante ‘lapo kannel larzan, fey patsouli lamonnen’ e ki dan bann lafore lavanniy i pous sovaz ozordi. I annan bokou pour nou reflesir lo la, me i demann en nouvo fason fer keksoz. Mon swe se ki COVID-19 i ava osi permet lespri lantreprenarya Seselwa devlope – par egzanp les sa biznes ki anvi ouver en lot lizin ton fer li, sa ki oule anmenn en avyon kargo les li lans li dan sa biznes, sa ki oule aste bato ton, rantre dan sa biznes e sa ki oule lans li dan biznes lapes ek processing fer li. Sesel fodre i vin en pei kot tou dimoun i santi loportinite i egal e non pa zis akoz kontak oubyen ou sinyatir.\nAn konklizyon mon remet lanfaz pour dir avek tou Seselwa ki zafer i vreman sal deor. Nou pe al tap dan en vann swet terib. Dan sa sitiasyon i annan gouvernman, sekter prive ek lepep Seselwa. Mon ensiste ki fodre nou tou nou partisip dan rod sa bon solisyon. Gouvernman pa kapab asiz State House e dikte ki pou arive. Sekter Prive pa kapab li osi dikte avek Gouvernman. Lepep Seselwa pa la zis pour ekoute e swiv lord. Nou tou ansanm nou annan en parol pour dir e se letan sa i arive ki nou pou kapab vreman dir ki Sesel i vreman pour nou tou. Ozordi i sa moman pour nou fer sa.\nMon kontinyen swet kouraz tou dimoun ki lo premye laliny dan lalit kont sa viris COVID-19. Nou donn zot tou nou sipor. Mon osi dir kouraz tou dimoun ki lo premye laliny nou lekonomi. Zot annan tou mon lapwi ek lankourazman. Pour pep Seselwa dan sa moman difisil, ansanm mon priye ki sa move kosmar ki nou pe pas ladan i ava ale. Annou priye pour ki COVID-19 pa kit nou avek en KOF Vid ki annan zis 19 sou ladan.\nKi Bondye i beni lemonn, nou pei Sesel ek sak Seselwa.\nAnnou pa les Sesel tonbe !


Mesaz Prezidan James A Michel A-Lokazyon Nouvel An 2012 - Versyon Kreol\nSer rezidan Sesel,\nSer viziter dan nou pei,\nNouvel An i senbol nouvo lespwar ek loportinite. I senboliz en meyer lavenir. I en moman pou fer rezolisyon, pou fer sanzman kot i neseser e devlop loportinite koman endividi, koman fanmiy e koman en nasyon. Me Nouvel An i osi lokazyon pour en refleksyon aprofondi lo lannen ki’n fek pase e tras larout pour sa enn ki devan nou.\nI apropriye dan nou refleksyon ki nou mazin bann ki’n kit nou - espesyalman dan bann sirkonstans trazik. Nou annan en panse spesyal pour zot e pour zot fanmiy. Nou partaz douler zot fanmiy e nou reafirm zot nou sipor. Nou osi annan en panse spesyal pour nou de konpatriyot ki’n ganny pran an otaz par pirat Somalyen. Mon repete: zanmen nou pou bliy zot. Nou pou fer tou sa ki dan nou posibilite pour nou reini zot avek zot fanmiy. Plis ki zanmen, nou determinen pour nou konbat sa fleo piratri ki menas nou pep ek nou pei.\nSan okenn dout, 2011 ti en lannen laviktwar pour Sesel. Nou’n viv bann levennman eksepsyonnel ansanm. Tousala, i’n ranforsi nou linite, nou patriyotizm, nou lafyerte koman en pep. I’n montre nou ki ler nou met lespri ansanm, ler nou met kouraz ansanm, ler nou travay dir, ler nou ini ¦ nou lakonplisman i san limit. Wi, kan nou ini, kan nou pratik respe ek tolerans, kan nou propaz larmoni ek patriyotizm, kan nou partaz nou valer moral e spirityel, kan nou travay dir, Sesel i sorti ranforsi. Sesel i’n sorti venker!\nMalgre kriz ekonomik e finansyel global, nou’n akonpli bokou. Nou lekonomi i’n montre son rezilyans. Nou’n kree lanvironnman ek loportinite pour ekspansyon ek diversifikasyon ekonomik. Nou bezwen kontinyelman maksimiz nou potansyel.\nLannen 2012 pou prezant nou avek plis defi, plis tirbilans e plis lensertitid ki sa lannen ki pe al terminen. Nou pei, sepandan, i annan en pep entelizan, en pep rezilyan, en pep ki fleksib e ki kapab adapte li avek sanzman pli difisil. Nou annan nou en sistenm demokratik ki reponn a-laspirasyon nou pep, e ki nou pe kontinyelman perfeksyonnen. Nou annan nou en sistenm ledikasyon ek lasante ki deservi tou Seselwa, san eksepsyon. Nou annan nou en sistenm byenet ki ed bann ki pli vilnerab dan nou sosyete. Nou annan nou en sistenm sekirite ek pansyon ki permet nou dimoun aze viv zot lavi an pe e an dinnyite. I evidan, alors, akoz Sesel i premye parmi pei Afriken e 52-yenm o-monn lo Lendis Devlopman Imen Nasyon Zini.\nTousala i enspir mwan konfyans pour lavenir. Pandan sa lannen ki pe vini, mon konzerv loptimizm pour devlopman Sesel. Sepandan, annou pa oubliye ki nou pe pas a-traver en resesyon global ki pe entansifye dezour an zour. Nou’n vwar ki pe arive Lerop, sours prensipal nou marse tourizm ek lapes. Nou lekonomi i pti: i ouver e i vilnerab. Resesyon mondyal pou kontinnyen annan en lenpak lo lendistri vwayaz ek laviasyon sivil. Donk, nou pou bezwen entansifye nou bann mezir mitigasyon kont bann lenpak negatif lo devlopman sosyo-ekonomik nou pei.\nNou pou bezwen ogmant prodiktivite dan nou travay. Nou pou bezwen annan en nouvo letik travay. Nou pou bezwen vin pli efikas dan tou sa ki nou fer. Nou bezwen vin pli inovatif e pli kreatif.Mon konfyan ki nou kapab fer li akoz nou pep i’n demontre son kouraz ek son langazman pour lavenir Sesel. Mon konfyan ki nou kapab fer li pour Nouvo Sesel!\nSer frer ek ser Seselwa, se pour sa rezon ki mon’n plas lannen 2012 anba tenm Travay Dir Pour Nou Sesel.\nTou sa ki nou’n akonpli, i pa’n vin par azar, me atravar travay dir, gide par en vizyon, en plan, en stratezi e en leadership motive. Se travay dir tout en pep ki’n anmenn nou kot nou ete ozordi. Lavenir nou patri i depann lo travay dir, endividyel e kolektif tou son zanfan. Byennet nou pei i depann lo partaz e realizasyon en vizyon pour pous Sesel ver pli o some. Napa pli gran motivasyon ki lanmour pour nou patri. Se sa ki enspir nou pou fer plis e pli byen pour Sesel. Dan tou sa ki nou fer, nou fer li pour byennet e pour lanmour Sesel. Sa Nouvo Sesel i merit lemeyer de nou tou.\nNou bezwen travay dir pour nou pa ganny marzinalize dan bann gran kouran global. Nou bezwen travay dir pour enser nou dan lekonomi mondyal, e kontinnyen anbelir nou zimaz lo lasennn enternasyonal. Travay Dir Pour Nou Sesel i vedir promouvwar lekselans, lonekte, respe ek lentegrite. I vedir donn le meyer de nou-menm dan tou sa ki nou fer, pour nou ek pour nou pei. I vedir promouvwar bann bon valer ek latitid dan landrwa travay, travay dir koman en kondisyon endispansab pour sikse, ranforsi konpetans nou pep e met resours neseser a zot disposisyon pour zot fer byen zot travay. Nou sikse koman en nasyon i depann lo bon ledikasyon, lo bann valer moral sosyal e spirityel ki nou kiltive e ki nou enkilke dan nou zanfan. I depann osi lo kalite son dirizan, bann polisi ki zot met an plas e loportinite ki zot kree pour lepep. Travay Dir Pour Nou Sesel i vedir en leadership ki motiv e enspir son pep, e ki fer tou pou anbelir valer ek kalite lavi tou Seselwa.\nNou kapab nou tou rann servis Sesel, contribye ver kontantmen, prosperite ek byennet nou frer ek ser.I pa difisil. I demann en zefor konsyan, en travay kolektif, mwens legoizm, e plis lenplikasyon dan nou kominote. I demann tolerans, dyalog, linite nasyonal ek patriyotizm. Me sirtou i demande ki nou reste realis, rezilyan e responsab.\nSouvann-fwa nou bliye ki en pti ketsoz i konte pou fer nou pei en meyer landrwa pou viv. Nou bezwen aprann pou fer nou kontribisyon e fer li konte, dan lentere e pour lanmour Sesel.\nBokou dimoun de bonn volonte pe travay dir pou anmenn sanzman pozitiv dan nou pei. Zot pe travay dir pou edik e anrisir nou pep. Zot pe travay dir pou sansibiliz nou zanfan ek lazenes anver zot responsabilite moral e sosyal. Zot pe travay dir pou elimin bann move lenflians ek konportman dan nou sosyete. Zot pe travay dir pou promouvwar linite, lape ek larmoni dan nou Sesel. Zot pe travay dir pou kree oubyen sezi loportinite pou anrisi zot lavi. Zot pe travay dir pou kree en meyer lavenir pour nou pei ek nou zanfan.\nAnnou zwenn ansanm pou kree en meyer lavenir pour nou-menm, nou zanfan ek nou Sesel. Tou sa ki nou bezwen fer se travay dir avek langazman ek devouman. Nou kapab fer li - nou bezwen fer li - pour Nouvo Sesel!\nNou’n diskit bokou, nou’n esanz bokou lide lo sa konsept renesans sosyal. I kler kot nou anvi ale. O komansman sa nouvo lannen, annou angaz nou pour nou fer li en realite, pour nou viv son bann valer ki a-labaz nou Nouvo Sesel. O komansman sa nouvo lannen, annou dedye nou pour sa Nouvo Sesel. Se nou patri. Se nou manman, e i bezwen tou son zanfan.\nI fer mwan gran plezir pou swet tou Seselwa, enkli nou konpatriyot a-letranze, tou bann rezidan ek tou bann viziter dan nou pei en bonn erez Ane 2012. Ki Bondye i kontinnyen beni nou zoli pti pei e protez nou.\nAnnou travay dir pour nou Sesel!